КЎҲНА АНДИЖОН ОБИДАЛАРИ - Ўзбекистон овози газетаси\nКЎҲНА АНДИЖОН ОБИДАЛАРИ\nАрхеолог олимларнинг маълумотларига кўра, Фарғона водийсининг энг қадимги маънавий-маърифий иншоотлари асосан сиғиниш-топиниш ва бошқа кундалик турмуш билан боғлиқ иншоотлардан иборат бўлган. Андижон вилояти Жалолқудуқ тумани Ойим қишлоқ яқинидаги бронза даврига (милоддан аввалги II минг йиллик охири) оид Далварзин шаҳар харобалари ҳам ана шундай қадимий обидалар сирасига киради. Ўша даврдаги мазкур мўъжаз сиғиниш хоналар тўртбурчак кўринишда бўлиб, хона марказида муқаддас олов ёнадиган ўчоқ ва унинг тўрт бурчагида устунлар бўлган. Деворлар эса хом ғиштдан кўтарилиб сиртидан сувалган.\nМасжидлар ва улар қошидаги мадраса, намозгоҳ, мусалло, хонақоҳ, кутубхона, зиёратгоҳ, карвонсарой, ҳаммом каби иншоотлар водийда нисбатан камроқ ўрганилган. Бунинг сабаби шундаки, улар деярли сақланмаган, мавжудлари эса сўнгги юз йилликларга тааллуқлидир. Шунинг учун биз ёзма манбалар, археологик-этнографик маълумотлар асосида Андижон шаҳридаги иншоотларни ўрганиш ва тиклашга ҳаракат қилдик.\nXI-XII аср бошларида Ўзган шаҳри қорахонийларнинг Фарғона улуси пойтахти бўлган. Афсуски, Фарғона водийсининг сомонийлар ва қорахонийлар даври тарихи ҳали етарлича ўрганилмаган. Фақат Ўзган, Ўш, Қува ва Ахсикатдаги археологик изланишлар мобайнида ушбу даврга оид ишонарли моддий маданият намуналари оз бўлса-да, аниқланган. Сўнгги пайтларда Андижоннинг Эски шаҳар қисмидан мазкур давр билан боғлиқ моддий маданият ашёлари топилмоқда.\nАндижоннинг маънавий-маърифий иншоотлари тўғрисидаги муҳим манба — Жамол ал-Қаршийнинг «Мулҳакаб ас-Сурах» («Ас-Сурах» луғатига қўшимча») асаридир. Унда IX-XIII асрларда Мовароуннаҳрда рўй берган тарихий воқеа-ҳодисаларга тўхталиб ўтилган. Унда Андижон тарихига бевосита алоқадор бўлган иккита муҳим маълумот келтирилади. Биринчиси — машҳур шайх ал-Марвазий Андугонда қазо қилганлиги ва Рушнобий масжиди ёнида дафн этилганлиги бўлса, иккинчиси — Андижонда шайх Жамол ад-дин ал-Хиравий ал-Иламиший истиқомат қилганлигидир. Иламиш зиёратгоҳи хусусида: мазкур муқаддас манзил Андижоннинг қайси қисмида жойлашганлиги ҳозирча аниқ эмас. Иламиш атамасига оҳангдош ягона мавзе бу ҳозирги «Оламушук» қишлоғи бўлиб, у Андижон шаҳрининг ёнида жойлашган. Бизнинг назаримизда, мазкур масалада Жамол ал-Қарший фикри ҳақиқатга яқинроқ. Унга кўра, Иламиш зиёратгоҳи Андижон бўлган. Рушнобий масжиди эса, тадқиқотчилар хулосасига кўра, масжид аркининг шимоли-шарқий девори ташқарисида бунёд этилган. Тадқиқотчиларнинг таъкидлашича: «Рушнобий масжиди ва мадрасаси ҳозирги Арк-ичи маҳалласи ҳудудида жойлашган». Бунга қўшимча сифатида шуни айтиш жоизки, ХХ аср бошида Арк-ичи атрофида Рустам қози мадрасаси қурилаётганда ер остидан ғиштдан қурилган сағаналар қолдиқлари топилган. Бу эса мазкур жойда ўрта ва сўнгги ўрта асрларда қабристон бўлганлигини кўрсатади. Манбада номи зикр этилган машҳур шайх ал-Марвазий шаҳарнинг шу ҳудудига дафн этилган деган фикрни илгари сурмоқчимиз.\nАрхеологик, этнографик ва ёзма манбаларга таяниб шуни айтиш мумкинки, «Катта масжид-мадраса» Андижоннинг ҳозирги Жомеъ комплекс мажмуаси (мадраса, масжид, минора) қадимий шаҳристон ўрамидаги Мусалло майдони ҳудудида жойлашган. Ушбу майдон ҳовлисига солинган археологик шурф материаллари ва хўжалик ишлари бажарилаётган вақтда топилган, бутун сақланган IX-X асрларга оид гулдор сопол идишлар шундан далолат беради. Қалинлиги икки метрдан иборат маданий қатламлар ва уларда аниқланган археологик комплекслар мазкур Мусалло майдони ҳудудида энг кўҳна мадраса-масжид мажмуаси бўлганлигини кўрсатмоқда.\nТопилган кулолчилик маҳсулотлари ва бошқа археологик ашёвий материалларга кўра, илк «Катта масжид-мадраса» X-XI асрларда қурилган бўлиши керак. Илк намозгоҳлар Дувахон масжиди ва «Жомеъ масжид-мадрасаси» мажмуаси ўрнидаги тарихий обидаларни X асрда бунёд этилган деб ҳисоблаймиз.\nМазкур хулосани қуйидагиларга асосланиб, илгари сурмоқдамиз. Биринчидан — фақат 960 йилга келиб, ислом дини Қорахонийлар давлатининг расмий дини сифатида эълон қилинади. Хонликка қарашли ерларнинг пойтахти сифатида Ўзган қайд этилган. Иккинчидан — манбаларда ёзилишича, Андижонга яқин Ўш шаҳри фақат Х асрдан эътиборан йирик Жума масжидига эга бўлиб, у бозорлар орасида жойлашган эди. Мазкур даврда ушбу ҳудудда ислом динининг тарқалганлигини кўрсатувчи илк мусулмонлар қабрлари ҳам аниқланган. Хусусан, Қувадаги мусулмончилик урф-одатларига биноан дафн этилган инсонлар қабрлари ҳам айнан шу давр (IX аср охири X аср боши)га тўғри келади.\nЎрта Осиёда қурилган масжид-мадрасалар аксарият ҳолатларда шаҳар ташқарисига жойлаштирилган бўлиб, манбаларнинг кўрсатилишича, VIII-XIII асрларда, айрим ҳолларда, истисно тариқасида шаҳар ичида ҳам бунёд этилган. Андижоннинг «Арк-ичи» ўрамида жойлашган «Хожар-Ноиб» номидаги энг улуғ масжид-мадраса шулар жумласига киради.\nҚадимий Андижоннинг «Шаҳристон» қисмида жойлашган «Катта масжид-мадраса» Темурийлар даврида меъморий услубда шарқона жиҳозлаб-таъмирланган, Фарғона водийсида ягоналиги, улуғворлиги билан бошқа мадраса-масжидлардан ажралиб турган тарихий обида ўз вақтида «Мусалло» деб аталган.\nМирзо Бобур давридаги «Улуғ мадраса» кўҳна Андижоннинг «Арк-ичи» ўрамида бўлиб, «Хожар Ноиб» номи билан машҳур бўлган. Ушбу мадрасада Заҳириддин Муҳаммад Бобур таҳсил олган.\nУлуғ «Хожар Ноиб» мадрасасининг шимоли-шарқий қисмидаги «Мусалло» майдонида жойлашган «Катта масжид-мадраса» кўҳна Андижоннинг «Шаҳристон» қисмида барпо этилгани ва IX-XIII асрларга мансуб эканлиги охирги йилларда олиб борилган илмий-археологик изланишлар туфайли ўз исботини топди.\nМўғуллар бостириб келгандан сўнг, XIII асрнинг биринчи чорагида ҳам Андижон Мовароуннаҳрнинг йирик шаҳарларидан бири бўлиб қолаверади, айниқса, Хайду (Қайду — 1230-1301 й.) ва Тувахон (Дувахон) ҳукмдорлиги йиллари (1305-1307 й.) бу жараён яққол кузатилади. Ҳақиқатан ҳам Дувахон даврида Андижонда сезиларли бунёдкорлик ишлари амалга оширилиб, мадраса-масжидлар, мақбаралар, ҳаммомлар қурилган. Дувахон даврида Андижонга Марказий Осиёни Хитой билан боғловчи халқаро савдо йўлида жойлашган ягона стратегик аҳамиятга эга бўлган шаҳар сифатида қаралган. Дувахон ўз номига қурдирган машҳур масжид-мадраса қолдиқлари ўтган асрнинг 40-йилларигача ҳунармандчилик-темирчилик растасининг сўл томонида мавжуд эди.\nТемурийлар даврида Андижон шаҳри ҳаётида янги саҳифалар очилди. 1377 йилдан Андижонда мўғуллар ҳукмронлигига чек қўйилади. Манбаларда қайд этилишича, Андижон «Темурийлар даврида ва ундан кейин ҳукмдор ёки Фарғона ноибининг қароргоҳи бўлган...» Амир Темур Андижон ва Ўзганни атрофидаги ерлари билан бирга ўғли Умаршайхга топширади.\nСоҳибқирон Андижоннинг Мовароуннаҳрдаги тутган ўрни ва салоҳиятини инобатга олиб, бу шаҳарга алоҳида эътибор қаратган. Амир Темур 1376 йил баҳорида Андижон орқали Ўзганга келади ва Бурхониддин Қилич ҳазратларининг қабрини зиёрат қилади. Сўнгра пойтахт Андижонга қайтиб, бироз муддат тўхтаб, кейин Марғилонга, ундан Хўжандга ва Темурийлар давлатининг пойтахти Самарқандга йўл олади. Кейинчалик пойтахт Андижон ва унга тегишли ерларни унинг фарзандлари амирзода Искандар ва Мирак Аҳмад бошқарадилар. Абд ар-Раззоқ Самарқандийнинг «Матла ас-садайн ва маджма ал-бахрайн» асарида келтирилишича, Умаршайх даврида Андижон атрофини ўраб турувчи девор қайта қурилган. «Аввалроқ Ўзган вилоятига йўл олган амирзода Умаршайх Андугон атрофини девор билан ўратиб, вилоятни гуллаб-яшнатди».\nУмаршайх даврида Андижон шаҳри атрофидаги деҳқончилик қилинадиган ерларни сув билан таъминлаш мақсадида янги ариқлар қазилади. Заҳириддин Муҳаммад Бобур «Бобурнома»да тилга олган «тўққиз тарнов» (ариқ) ўша даврда бунёд этилган.\nДастлаб юқорида келтирилган Андижон мудофаа деворини таниқли этнограф олим А.Писарчик қайд этган. Сўнгра 1980-йиллари археолог Б.Абдулғозиева олиб борган археологик қазишмалар натижасида кўҳна Андижон Арк-ичининг айнан шу деворини тадқиқ этган. Бизнинг 2002 йилларда олиб борган археологик илмий изланишларимиз давомида ҳам ушбу шаҳар девори ҳақидаги маълумотлар ўз тасдиғини топган. Қазишма даврида тўпланган маълумотларга кўра, деворнинг сақланган эни: асосида 575 см, юқорида 530 см, баландлиги очилган қисмда 220 см. бўлган. Агар ўрта асрлардаги мудофаа иншоотлари қурилишидаги мавжуд меъёрларни инобатга олсак, девор баландлиги камида 8-10 метр бўлган, буни ўтган асрнинг 50-йилларидаги арк девори фото сурати ҳам тасдиқлайди. Аммо вақф ҳужжатларида «Бобур девори» деб тилга олинган мудофаа девори ўрнини аниқлаш бўйича илмий изланишлар давом этмоқда.\nМирзо Улуғбекнинг фожиали ўлимидан сўнг Темурийлар ўртасида авж олган низолар вақтида мўғулларнинг Фарғонага талончилик ҳужумлари янада кучаяди. Асосий жанглар Андижон учун бўлади. Абу Саид Мирзонинг Ҳиротда эканидан фойдаланган Вайсхон ўғли Эсон Буға бошчилигидаги мўғуллар Андижонга ҳужум уюштирадилар. Мўғуллар шунчалик кўп бўладики, улар Андижонни уч марталаб ўраб оладилар. Андижон ҳокими Мирзо Али Кучак таслим бўлади, кўплаб асирлар билан мўғуллар қайтиб кетадилар. Шарқшунос Б.Усмонов Эсон Буғанинг Фарғона водийсига бостириб кириб, Андижон қалъасини забт этилиши санасига 1457 йил деб аниқлик киритади.\nАбу Саид Мирзо (1451-1468) Самарқанд тахтига ўтиргач, Фарғона мулкини ўзининг кенжа ўғли Умар Шайх Мирзога тақдим этади. Бу вақтга келиб Ахси оз муддатга Фарғонанинг вақтинча пойтахтига айланади, аммо Еттисувдан солинаётган хавф туфайли ҳамда Андижон мўғуллар қолдирган тартибсизликлардан тезда тозалангандан сўнг пойтахт яна Андижонга — ўз жойига кўчирилади. Ушбу воқеа, яъни шаҳарнинг пойтахт мақоми масаласи Мирзо Ҳайдарнинг «Тарихи Рашидий» асарида ҳам ёритилган.\nБобур даврида Андижон йирик пойтахт шаҳар сифатидаги мақомини нафақат сақлаб қолади, балки мустаҳкамлайди. Бу борада машҳур «Бобурнома»да кўплаб муҳим маълумотлар келтирилган. Бобур ўз қайдларида она шаҳри ҳақида кўплаб қизиқарли маълумотлар беради, хусусан, Андижон қалъаси ва шаҳар дарвозаси у ердаги илмий-маданий муҳит, аҳолиси, тили, урф-одати, меваси, қовуни батафсил таърифланади. «Андижон Фарғона вилоятининг пойтахтидир. Мовароуннаҳрда Самарқанд ва Кеш қўрғонидан сўнгра Андижондан улуғроқ қўрғон йўқтир. Уч дарвозаси бор. Тўққиз тарнов сув кирар, бу ажабтурким, бир ердан ҳам чиқмас. Элининг лафзи қалам била ростур».\nАндижондаги маънавий-маърифий иншоотлардан яна бири — Бобур даври Намозгоҳи ҳам «Бобурнома»да тилга олинади. Берилган таърифга кўра, у қўрғон ташқарисида жойлашган. А.Писарчик фикрига кўра, Бобур давридаги Намозгоҳ масжиди Андижоннинг шимолий қисмида, Бобо Таваккул мозорининг шимолида ўрнашган бўлиши керак. Ўрта асрларга мансуб шаҳар четидаги сиғиниш-топинишга оид жойлар — Намозгоҳларни махсус тадқиқ этган Б.Кочнев эса ушбу хулосага қўшилмайди. «Бобур томонидан тилга олинган Андижоннинг XV аср Намозгоҳи афтидан, шаҳар деворларининг ташқарисида, шаҳардан шарқ ёки жануби-шарқ томонда жойлашган бўлиши керак, негаки чорбоғдан қайтаётиб [(маҳаллий аҳоли чорбоғнинг қадим Андижоннинг жанубида жойлашганлигини таъкидлайди (Хокон қишлоғи ичида)], Бобур шаҳар дарвозасига етмай, Андижоннинг шарқий тарафига Ўзган томонга йўл олган ва Намозгоҳ ёнидан ўтган. Бу фикрни қуйидаги факт ҳам тасдиқлайди, яъни жануби-ғарбдан, Қува томондан йўл олган душман қўшинининг чопари Бобур вакили билан айнан Намозгоҳ ёнида учрашади».\nXVI аср бошларида Андижонни Шайбонийхон эгаллайди. Таниқли шарқшунос олим В.Бартольднинг таъкидлашича, XVII асрда бош шаҳар «Андижон» номи билан нафақат шаҳарнинг ўзи, балки бутун вилоят юритила бошланди.\nДемак, Андижон ўтган асрларда машҳур ва бош шаҳар бўлиб, Темурийлар даврида ҳам — ХIV асрдан XVIII асрга қадар (1375-1780) Андижон ҳукмдорлари қароргоҳи ва Фарғона водийсининг пойтахти бўлган.\nТемурийлар давридан машҳур Хожар Ноиб мадрасаси — Андижон шаҳар Бозор кўчасида жойлашган (ҳозирги Бобур уй музейи биноси), Нушур Вали масжиди ва қабристони билан яхлит меъморий комплекс кўринишида бўлган. Арк-ичи меъморий ёдгорлигининг қурилган вақти ҳақида аниқ тарихий маълумотлар йўқ. Бироқ мадраса ҳовлисида олиб борилган археологик қазишмалар пайтида Бобур даврига оид (XV-XVI асрлар) кулолчилик маҳсулотлари намуналари кўплаб топилди. XIV-XV асрларга оид мозаика билан безатилган маҳобатли иншоот қолдиқлари ҳам шу ердан топилган. Вилоят ўлкашунослик музейи илмий ходими, шарқшунос М.Абдураҳмоновнинг XIV асрда яшаб ўтган олим Ҳамдаллоҳ Қазвинийнинг «Нусҳат ул- қулуб» («Қалблар роҳати») асарига асосланиб берган маълумотига кўра, мадраса XIV асрда Хожар Ноиб исмли шаҳар ҳукмдори томонидан қурдирилган. Мадраса тарҳи ўзига хос 6 томонли ёпиқ ҳовлидан иборат бўлиб, 27 та ҳужра, 3 та гумбазли дарсхона ва талабаларга мўлжалланган ёпиқ айвонли масжиддан ташкил топган. Асосий кириш жануби-ғарбий томондан бўлиб, шарқий томонида ҳам қўшимча эшиги бўлган.\nМадраса Заҳириддин Бобурнинг отаси Умаршайх Мирзо арки ўрамида бўлиб, кейинги асрлар давомида бир неча бор таъмирланган. Мадрасада Заҳириддин Муҳаммад Бобур таҳсил олган. Бироқ, бундан арк мудофаа девори XIV асрда бунёд этилган экан, деган хулоса келиб чиқмаслиги керак, чунки ушбу ҳудуддан IХ-ХII асрларга тааллуқли ноёб археологик материаллар топилмоқда.\nМудофаа деворлари айрим мутахассисларнинг фикрига кўра, XIV асрда бунёд этилиб, кейинчалик таъмирланган бўлиши мумкин. Шу билан бирга, «қадимий қалъа девори»нинг қуйи қисмидан топилган юпқа сирланган ва сирланмаган кулолчилик маҳсулотлари ҳам бунга далил бўла олади. М.Массоннинг хулосасига асосланиб, этнограф А. К. Писарчик арк деворини XII-XIII асрларга тааллуқли, деб ҳисоблайди. Маданий қатламлар стратиграфиясига оид янги маълумотлар ва бошқа манбаларга таянган ҳолда мазкур деворларнинг қурилишини янада олдинги даврлар билан изоҳлаш мумкин. Биз ҳам кейинги фикрга қўшиламиз. Сабаби, шаҳристон ва арк ўрамидан IХ-Х асрларга оид археологик қатламлар ва топилмалар сони тобора кўпайиб бормоқда.\nДемак, IX-XV асрлар қатламлари яхши сақланмаган бўлса-да, бизгача етиб келган. Улар Андижон шаҳрининг IX-XV асрлар моддий маданияти ва тарихини ўрганишда муҳим аҳамият касб этади. Андижоннинг Эски шаҳар қисмида олиб борилган илмий-археологик изланишлар натижасида айнан шу қатламлар билан тўлдирилган ҳолда шаҳар тарихий ривожланишининг даврий кетма-кетлиги тўлалигича (стратиграфияси) яратилди. Таъкидлаш жоизки, Фарғона водийсидаги қадимий Ўзган, Марғилон, Ўш, Хўжанд, Қува каби ҳозирда ҳам мавжуд тарихий шаҳарлар ичида энг қадимийси Андижон бўлиб, бошқа шаҳарларда бундай даврлаштириш тизими ишлаб чиқилгани йўқ. Бунинг учун ўрта аср шаҳарларида кенг қамровли комплекс илмий тадқиқот ишлари олиб борилиши лозим бўлади.\nЎрта асрлар ва Мирзо Бобур давридан бизгача сақланиб келган маънавий-маърифий ёдгорликлар — «Катта масжид-мадраса» Фарғона водийсида энг баланд ва маҳобатли минорали ҳозирги Жомеъ мадраса мажмуаси ҳунармандчилик-темирчилик расталари ва шу кўчада жойлашган улуғ «Хожар Ноиб» мадрасалари Бобур номи билан бевосита боғланганлиги учун ҳам машҳурдир.\nМустақиллик даврида Андижонда олиб борилган илмий-археологик тадқиқотлар натижасида Андижоннинг шаҳарсозлик маданияти тарихи милоддан олдинги VI-IV асрларда шаклланганлиги исботланди.\nКўҳна Андижонда шаҳарсозлик маданияти милоддан аввалги VI-IV асрларда шаклланганлигини ҳамда шаҳарнинг юқорида келтирилган қадимий ёшини мамлакатимизнинг таниқли археолог олимлари Ю.Буряков, Э.Ртвеладзе, А.Асқаров, Т.Ширинов, Р.Сулаймонов, М.Исомиддинов, Ш.Пидаев, А.Бердимуродов, Г.Иванов ва хорижлик мутахассислар ўзларининг ижобий тақриз-хулосалари билан тасдиқладилар.\nПрезидентимиз таъкидлаганидек, Эйлатон даврига тааллуқли ноёб археологик материаллар Андижонни эски шаҳар Сарвонтепа маҳалласида ва унинг атрофида топилиши бу жойда шаҳарсозлик маданияти милоддан аввалги VI-IV асрларда шаклланганлигини исботлайди.


Ижро интизоми бўйича назорат карточкаси жорий этилди — Teletype\nИжро интизоми бўйича назорат карточкаси жорий этилди\nБугун Ўзбекистон Экологик партияси Марказий Кенгашининг Бухоро вилоят партия ташкилоти билан онлайн учрашуви ташкил этилди. Шуни мамнуният билан айтишим лозимки барча амалий ҳаракатлар натижаси сезила бошлади.\nБухоро вилоят партия ташкилоти томонидан берилган маълумотларда ижобий натижалар кўзга кўринди. Рахбарнинг ташаббускорлиги ва ўз қўл остида фаолият юритаётган партия ходимларига талабчанлиги бугунги кунда ўз самарасини кўрсатди.\nБошланғич партия ташкилотларини тузиш, партия сафини фаол аъзолар билан кенгайтириш йўналишида берилган топшириқлар бажарилгани таъкидланди. Лекин бу йўналишдаги вазифалар давом этиши, камчиликларни бартараф этиш лозимлиги борасида таклиф ва тавсиялар берилди. Бундан олдин бўлиб ўтган онлайн учрашувда ҳуддуда 15 мартта Экологик рейдлар ўтказиш топшириғи берилган эди.\nВилоят ва туман Кенгашлари томонидан 11 мартта экологик рейдлар ўтказилгани ҳақида ҳисобот топширилди. Йил охиригача мавжуд камчиликларни бартараф этишга ваъда беришди. Маҳаллий Кенгаш депутатларининг алоҳида ҳисоботларини тингалш ишлари ҳам йўлга қўйилган бўлиб, ноябрь ойида 5 нафар депутатлик гуруҳлари ҳисоботлари тинглангани айтиб ўтилди. Қолган гуруҳ ҳисоботлари ҳам ўз вақтида амалга оширилиши таъкидланди.\nОАВларда чиқишлар сони ва сифати ҳам талабга жавоб бериши тан олинди. Бу йўналишдаги ҳисоботлар ўз вақтида тақдим этилгани ҳам айтиб ўтилди. Лекин партиямиз фаолиятини ижтимоий тармоқларда ёритиш мақсадида туман Кенгаши раислари томонидан ҳар ойи бир марта бўлсада мақолалар ёзиш кераклиги борасида тавсиялар баён этилди. “Аёллар ва Ёшлар қаноти” йўналиши борасида ҳам амалий ишлар самараси борлиги тақдим этилган ҳисоботда ўз аксини топган. Бу йўналишларда аёл депутатлар ҳамда ёшлар парламенти аъзолари хотин-қизларни иш билан таъминлашда, “Ёшлар дафтарини” қайта шакиллантириб, уларни барчасини бандлигини таъминлашда, “Яшил шаҳар” акциясида жипслашиб иш олиб бораётгани ҳақидаги маълумотлар тингланди.\nВилоят раҳбари томонидан ижро интизомини назоратга олиш мақсадида назорат карточкаси ташкил этилгани барча ҳудудий партия тшкилотларига ўрнак олишда асосо бўлди. Орол денгизи инқирози Бухоро, Навоий вилоятларига ҳам ўзининг салбий таъсирини ўтказаётгани таъкидланди, бу борада “Яшил қалқон” топшириғини яна бир марта қайтадан маҳаллий Кенгаш депутатлари билан муҳокама этиш борасида таклифлар берилди.\nУмуман олганда бугунги учрашувдан аниқ ижобий силжиш борлиги, берилган топшириқларнинг 90 фоизи бажарилгани тўғрисида хулоса чиқарилди. Ўзбекистон Экологик партияси Бухоро вилоят ва туман Кенгашлари томонидан яна янги марралар, ташаббуслар кутамиз ва бунданда яхши марраларга эришишларига ишонч билдирамиз.\nМарказий Кенгаши матбуот бўлими


«ҚҚС имтиёзи берилади». Депутатларнинг самарасиз қонуни ва ҳукуматнинг сукути ҳақида - Zamin.uz\n17:01 / 16.10.2020\nОлий Мажлис Қонунчилик палатаси бир гуруҳ депутатлари Солиқ кодексига қўшимчалар киритиш йўли билан айрим турдаги озиқ-овқат маҳсулотларини қўшилган қиймат солиғидан озод этишни таклиф қилди. Аммо кутилган натижа ўрнига иқтисодиётга кўпроқ путур етиши мумкин.\nМазкур қонун лойиҳаси билан 2021 йил 1 январгача Ўзбекистон Республикасига шакар, шу жумладан, шакар хом ашёсини, 2021 йил 1 июлга қадар бўлган даврда эса картошка, ўсимлик ёғи, гўшт, чорва молларини тирик ҳолда ва уларни сўйишдан олинган маҳсулотларни олиб кириш, шунингдек, уларни реализация қилиш айланмалари қўшилган қиймат солиғидан вақтинчалик озод қилиш кўзда тутилмоқда.\nРоссия собиқ бош вазири Виктор Черномирдин таъкидлагандек, «ҳар доим яхшироқ бўлиши истадик, лекин доимгидек бўлиб қолди». Гап шундаки, қонун лойиҳасида картошка, ўсимлик ёғи, гўшт, чорва молларини тирик ҳолда ва уларни сўйишдан олинган маҳсулотлари импортига ҚҚС имтиёзи берилиши назарда тутилган. Шунингдек, уларнинг сотуви ҳам ҚҚСдан озод этилиши мумкин. Аммо маҳаллий ишлаб чиқарувчи ўсимлик ёғига хом ашё, чорва боқуви учун ем ва картошкага уруғни олиб кириши солиққа тортилаверади. Қонун ўзгаришсиз қабул қилинса, қандай ўзгаришларга сабаб бўлади? Қуйида бир неча сценарийга ёғ-мой ишлаб чиқариш мисолида эътибор қиламиз.\nМаҳаллий ишлаб чиқарувчи юқорида кўрсатилган маҳсулотлар бўйича импорт товар билан кучли рақобатга кириша олмайди. Сабаб — нарх ва хом ашё муаммоси. Чунки кўрсатилган товарларни тайёрлаш учун хом ашё Ўзбекистонда сероб эмас. Масалан, ёғ-мой ишлаб чиқарувчи маҳаллий тадбиркорлар Қозоғистон ва Россиядан кунгабоқар пистасини харид қилиб, Ўзбекистонда ёғ ишлаб чиқаради. Улар тахминан 500 сўм нархдаги устунлик билан импортга рақобат қила олади. Ёғнинг сифати, қадоқланиши ва маркетинги бўйича эса масала йўқ. Агар импорт товар ҚҚСдан озод этилса, бу унинг товари Ўзбекистонда 15 фоизга (амалда ҚҚС ставкаси) арзонлашишини англатмайди.\nМагарки, нархда 400-500 сўмлик фарқ бор ва шунинг учун кураш бўларкан, ҚҚСдан озод этилган импортчи нархини бирдан 2100 сўмга (1 литр ўсимлик мойининг Ўзбекистонга импорт қилиниши 14 минг сўм бўлса, қонун қабул қилингач, 2100 сўмлик харажат йўқ бўлади) пасайтиришини билдирмайди. Импортёр нархни 13 минг сўм қилганда, ҚҚСдан озод этилгани учун 1100 сўм солиқ харажатини тежайди, шунингдек, маҳаллий рақобатчиларини бемалол маҳв этади. Хориждан хом ашёни ҚҚС билан импорт қилган маҳаллий ишлаб чиқарувчи учун товар реализациясида ҚҚС олиб ташланиши фойда бермайди. Улар устунликдаги ўша 400-500 сўмни, импортчига бериб қўяди. Тез орада Ўзбекистон ёғ-мой ишлаб чиқариш саноати тарихга айланиши мумкин. Мамлакат озиқ-овқат хавфсизлиги эса номаълум келажакка қадам қўяди.\nТасаввур қилинг: ёғ-мой ишлаб чиқарувчилар импорт қиладиган хом ашё ҳам ҚҚСдан озод этилди. Шу ўринда савол пайдо бўлади: пахта ёғи учун чигит ҳам ҚҚСдан озод этиладими? Чигит сотадиган кластер-чи? Назарияга кўра, ҚҚС имтиёзи самара бериши учун унинг ҳар икки томонидан занжир узилиши керак. Иқтисодиётда яна «имтиёзбозлик», яна ноҳалол рақобат бўй кўрсатиши мумкин.\nТаъкидлангандек, маҳаллий ишлаб чиқариш хориждан келтириладиган хом ашёга боғланган. Жорий йил ёз мавсумида Россиянинг кунгабоқар экилган майдонларида кучли қурғоқчилик кузатилди. Кутилган ҳосил пайдо бўлмаслик хавфи бор. Ҳукумат захирадаги кунгабоқар пистасини имкон қадар хорижга экспорт қилмаслик таклифи билан чиқди. Бу йилги ҳосил бўйича аниқ рақамлар йўқ, бу октябрь якунида маълум бўлади. Шундан сўнг, рус ва қозоқ фермерлари писта экспортини бемалол давом эттириши мумкин. Унга қадар, фермерлар юқори нархда, таввакалчиликка қўл урмай, экспорт қилишни маъқул кўряпти. Фермерлардаги ҳадик, Россия ҳукуматининг экспортни тариф ва нотариф чекловлар билан назоратга олиши ўзбекистонлик тадбиркорлар фаолиятига таъсир қилди. Оқибатда, бозорда нарх ошди.\nАлишер Рўзиохунов “Замин” янгиликларини “Youtube”да кузатиб боринг\n2-09-2020, 12:43, Ўзбекистон\n13-05-2016, 17:53, Ўзбекистон\n17-04-2015, 00:41, Ўзбекистон\n14-03-2015, 16:45, Ўзбекистон


Toshkent — Страница 20 — Shosh.uz | Nafaqat Toshkent haqida…\nБош саҳифа » Тег архивлари: Toshkent (page 20)\nТошкент ва Зарафшон ҳавзаси тош даври жамоалари маданияти хусусида\n«Тошкент воҳаси Хоразм, Сурхон, Зарафшон, Фарғона воҳалари каби Ватанимизнинг кўҳна маданият марказларидан биридир. Буни мазкур минтақада кишилик тарихи тараққиётининг илк босқичларидан, то урбаник (шаҳарлашиш) жараёнгача бўлган даврга оид тарихий-маданий ёдгорликларнинг мавжудлиги исботлайди\nТуркистон кўргазмаси. 1886 йил (3-қисм)\n1886 йилда ташкил этилган Туркистон кўргазмаси фотосуратлари. 3-қисм\nXX аср боши. Реклама кўринишлари («Весь Русский Туркестан» китобидан)\nИ.И. Гейер қаламига мансуб, 1908 йилда (С.Р. Кнопка томонидан) Тошкент шаҳрида чоп этилган «Весь Русский Туркестан» китобидан ўрин олган реклама саҳифалари келтирилмоқда\nЯнги Тошкент. Саноатнинг пайдо бўлиши ва ривожланиши (4-қисм)\nХХ аср бошида Тошкент “янги” қисми нафақатгина Сирдарё вилоятининг балки Туркистон ўлкасининг йирик саноат марказига айланди. 1911 йилга оид маълумотлар шундан дарак беради\nЎзбекистоннинг қадимги маданияти тарихи саҳифалари\nМақолада Ўзбек — Россия халқаро қўшма археологик экспедициясининг Тошкент вилояти худудида жойлашган Обираҳмат, Палтов ғорлари ва Оҳангарон водийсидаги Кўлбулок, Қизилолма-2 тош даври маконларида олиб борилган қазишма ишларини натижалари ҳақида сўз юритилган\nВОСИФИЙ (тахаллуси; асл исми Зайниддин Маҳмуд ибн Абдулжамил) (1485–1551 ёки 1566) – Тошкентда узоқ вақт истиқомат қилган машҳур адиб. Ҳиротда мунший оиласида туғилган. Араб тили, адабиёт, фиқҳ ва бошқа билимларни пухта эгаллаган. Ҳиротда Шоҳрух мадрасасида таҳсил кўрган (1511 йилгача)\nҚисқа сатрларда. Первушка\nПервушин меросхўрларининг вино заводи (Винокуренный завод наследников Первушина) Салор ариғининг бўйида, Қўйлиқ ва Марьин проспектлари оралиғида жойлашган (тахминан ҳозирги Фарғона йўли ва Элбек кўчалари кесишган жойда). Савдогар Первушиннинг ўғилларига тегишли бўлгани сабабли шундай номланган\nТуркистон кўргазмаси. 1886 йил (2-қисм)\n1886 йилда ташкил этилган Туркистон кўргазмаси фотосуратлари. 2-қисм\nXVIII асрнинг иккинчи ярмида Тошкент тўрт қисмга — Шайхонтоҳур, Бешёғоч, Кўкча ва Себзор даҳаларига бўлинган. «Чорҳокимлик» номи билан маълум бўлган бу даврда даҳалар ўртасидаги ўзаро низолар шаҳар хўжалигининг, унинг ташқи ва ички савдосини издан чиқарган\nШош ҳаттотлари. Муҳаммад Юнус Котиб\nБизгача илмий мерос сифатида етиб келган қўлёзма асарларни ўрганар эканмиз, ўтмишда ҳаттотлик санъатини севган ҳаттотлар яшаганлигини кўрамиз. Уларнинг сермашаққат меҳнати туфайлигина ҳар хил асарларнинг қўлёзма нусхалари бунёд этилган\nФабрика-завод саноати билан бир қаторда «янги» шаҳар ҳаётида турли устахоналар: этикдўзлик, чилангарлик, дурадгорлик, ғишт терувчилик ва ҳ.к. ҳам фаолият кўрсатган. 1886 йилги маълумотлар бўйича устахона ва корхоналарнинг умумий маҳсулоти 186086 рублни ташкил этган. Уларда 677 ишчи банд бўлган\n…Туркистонда бўлган даҳшатли ҳодиса ва нохуш воқеалардан кейин жаноби соҳибқирон (Султон Саидхон) нинг беҳисоб лашкар ила қилғон ҳаракат ва жунбушлари, ҳазрати Авлиёота фуқаросининг шаҳидлиги, ўрус кофирларининг бедодлиги ва уларга (Алиқули) амирлашкарнинг хатму зафар билан берган танбеҳи ҳақида сўз\nТуркистон кўргазмаси. 1886 йил (1-қисм)\n1886 йилда ташкил этилган Туркистон кўргазмаси фотосуратлари. 1-қисм\nТошкент марказидаги илк ўрта асрларга оид астрономик қурилма\nТошкентдаги Шайх Зайниддин қабристони ҳудудида мақбара билан ёнма-ён Чиллахона жойлашган. Қуйида ушбу Чиллахона тўғрисида Турсунов О. С., Азизов С. Х.. қаламига мансуб «Астрономический инструмент раннего Средневековья в центре Ташкента» рисоласи келтирилмоқда\nТарихи Алиқули (Алимқули) амирлашкар. 7-(якуний) фасл\nАМИРЛАШКАРИ МАРҲУМ ТОШКАНДДА ЧЕРНАЕФ ЖОНДОРОЛ БИЛАН МУҲОРИБА ҚИЛИБ ШАҲИД БЎЛҒОНЛАРИ БАЁНИ ТУРУР Амирлашкари марҳум дарҳол лашкар жамъ бўлиши учун Марғилон, Ўш, Шаҳрихон, Намангон ва Чустга одам юбориб, уларни аскари етгунча сабру таҳаммул қилмай, Хўқандга ҳозир бўлғон аскар ва тўпхона билан Тошканд тарафига отландилар\nСаҳифа 20 of 22« Биринчи...10«1819202122\t»


25 июн 2022, Тошкент вақти: 22:13\nАйрим маълумотларга кўра, “Москва қалқони” кремлпараст “Россия Молодая” миллатчи ёшлар ташкилоти лойиҳасидир.\nМосква полицияси муштлашув бўлганини хабар қилди\n29 июн куни Москванинг Тушино туманида “Москва қалқони” номли миллатчилар ташкилоти нолегал мигрантларни аниқлаш рейдини ўтказди.\nМосква шаҳри бўйича Ички ишлар бошқармаси жума куни кечки 8:30 ларда Жанубий Тушино туманидаги Фабрициус кўчаси, 36 уй, 1 корпус ёнида оммавий муштлашув рўй бергани тўғрисида хабар келиб тушганини тасдиқлади.\n“Ҳодиса жойига етиб келган ходимларимиз шаҳар жамоатчилик ташкилотларидан бирининг фаоллари мустақил рейд ўтказиб, ётоқхонадаги хорижликларнинг яшаётгани қонунийлигини текшираётганини анқилаган. Бу ерда истиқомат қилаётганларга текширишни уюштирган бу одамларнинг ҳатти-ҳаракатлари ёқмаган, жанжал келиб чиққан. Полиция ходимлари иккала томондагиларни тафтиш учун полиция бўлимига олиб келган,” дейилади Москва полицияси расмий хабарномасида.\n“Биз сизлардан хабар олгани келдик!”\nБироқ, мазкур рейдга доир Youtube порталида пайдо бўлган видеода ниқоб тақиб олган бир гуруҳ тақирбош ёшлар травматик тўппончалар ва газ баллончалари билан қўрқитиб, нима бўлаётганини тушунмаётган марказий-осиёлик муҳожирларни қўпол тарзда ташқарига олиб чиқаётгани ва “тергов” қилаётгани тасвирланган.\n- Ҳамманг забор ёнига тур! Бўл тез! Қайси бири қўл кўтарди? Бу ёққа чиқ гаплашиб қўямиз! Қаерда яшаётганингни унутдиларингми? Ҳаммангни газ билан шу ерда ўтқизиб ташлайман!- деб тинимсиз бақираётган “жамоатчилик фаоллари” талабларига ўзбек мигрантлардан бири қолганларга қараб тақирбошлар талабларини бажаришга чақирди:\n- Булар ҳаммаси вахший, ҳозир отади! Ўт, битта-битта анаву ёқа туриб ол,- дея буйруқ беради муҳожирлар катталаридан бири.\nВидеода рейд ўтказаётган йигитчалардан бири гангиб қолган муҳожирларга тўппонча ўқталаётгани, яна бирининг қўлида газ баллончаси кўринади. Бақир-чақир давомида травматика пистолетидан отилаётган ўқ овозлари ҳам янграйди.\n“ВКонтакте”даги саҳифасида ҳам эълон қилинган видеода тасвирланган рейдни ўзини “Щит Москвы”, яъни “Москва қалқони” жамоатчилик ташкилоти вакиллари деб атаётган шахслар ноқонуний тарзда бу ерда яшаётган муҳожирларни аниқлаш ва полицияга топширишни ўзига мақсад қилиб қўйганини иддао қилган.\n- Менга қулоқ сол! Биз бу ерга сизларни ургани келмадик. Биз бу ерда қандай яшаётганингизни текширгани келдик, қонуний яшаяпсизми-йўқми – шуни билгани... Ҳеч ким сизларни урмайди. Биз бошлиқларингни жавобгарликка тортмоқчимиз! Хўш, яна кимга нима ёқмапти?– дея “тушунтириш” берди “қалқончилардан” бири.\nВидеодан полиция хабарида айтилган ҳеч қандай “оммавий муштлашув” бўлмагани, муҳожирлар текширишга келган тақирбош йигитлар назорати остида полицияга олиб келингани тасвирланган, холос.\nШаҳар полициячининг “мигрантлар ва ташкилот фаоллари ўртасида оммавий муштлашув чиққани” тўғрисидаги хабарини “Москва қалқонининг” раҳбари Алексей Худяков ҳам инкор этиб, полициянинг хабарини “Ёлғон!”, деб атади:\n“Ҳеч қандай муштлашув бўлгани йўқ. Мигрантлар бизга ҳужум қилмоқчи эди, лекин биз уларни бу ишни қилмасликка ишонтирдик. Натижада, иш берувчи компанияга 322-модда асосида жиноий иш очилди. 35 нафар мигрант Южное Тушино полиция бўлимига олиб келинди”, деди телефон орқали Озодликка интервю берган Алексей Худяков.\nХудяков полицияга 35 нафар муҳожирни 25 нафар "қалқончи" етаклаб келгани, уларни полиция ҳибс этиб олиб келмаганини маълум қилди.\n"Щит Москвы" тузилмасининг расмий саҳифасида рейдга чиқишда "ўзингизни ҳимоя қилиш мақсадида рухсат этилган қурол олиш" ва мигрантлардан "инфекция юқтириб олмаслик учун маска ва қўлқопларни" олиш тавсия қилинаётгани эътиборни тортади. Бироқ, айрим "фаоллар"нинг видеодаги тасвирида рейдга театр маскаларида келганини кўриш мумкин.\nМосква шаҳар полицияси ва Жанубий тушино туман полиция бошқармасида Озодлик сўровига айтилган расмий хабарномага бошқа изоҳ берилмаслиги, полиция ҳодиса юзасидан тафтиш олиб бораётганини билдиришди.\n“Москва қалқони” ётоқхона олдида турган иш берувчи ширкат вакиласи Надежда Кузнецовани учратиб қолди. “Нега сиз ноқонуний муҳожирларни бу ерга жойлаштиряпсиз?” деган саволга, ширкат раҳбари:\n- Нима деяпсиз ўзи? Нима, сиз менга келиб ишлайсизми? Сиз суткасига 24 соат ишлайсизми? 18 соат суткасига ишлайсизми? Йўқ!- дея жавоб берди Фабрициус, 36 манзили бўйича яшаётган ўнлаб “фаррош, сантехник ва дворник” бу ерга “фақат овқатлангани ва кийимини алмаштиргани келгани”ни гапирган Надежда Кузнецова.\n“Москва қалқони” – Кремл лойиҳасими?\nБундан олдин ҳеч кимга таниш бўлмаган “Москва қалқони” ташкилоти, айрим маълумотларга кўра, кремлпараст “Россия Молодая” миллатчи ёшлар ташкилоти лойиҳасидир. “Москва қалқонини” боқшарадиган Алексей Худяков ташкилот фанатлар, ултраўнгчи тақирбош гуруҳларини ўз қаноти остига бирлаштириб, шаҳарни ноқонуний мигрантлардан тозалашни мақсад қилиб олганини яширмайди.\nАйни пайтда, тақирбошларни бошқараётган Худяков Москванинг Манежная майдонида 2010 йилнинг 11 декабрида миллатчилар оммавий юришлари ва ОМОН билан тўқнашувларда иштирок этгани маълум. Миллатчилар орасида “провокатор” номи билан танилган Алексей Худяков ўзининг “сафдошлари”га қарши судда кўрсатмалар бергани ва улар қамалиб кетишида “фаоллик” қилгани ҳам маълум.\nМосквада меҳнат қилаётган муҳожирлар ҳуқуқларини ҳимоя қилувчи “Фуқаровий кўмак” ташкилоти вакили Ирина Шелектова Озодлик билан суҳбатда Москвда “ноқонуний мигрантлар ови” билан шуғулланаётган бир нечта ташкилот борлигини гапириб берди.\nИрина ноқонуний рейдларни уюштириб, муҳожирлар ҳуқуқларини поймол қилаётган “Светлая Русь” ҳаракати раҳбари Игор Мангушевни жавобгарликка тортишга уринганини айтади.\n- Мангушев рейдлари бўйича биз кўп жойга мурожаат қилган эдик. ОБЭП (Иқтисодий жиноятларга қарши Ички ишлар бошқармаси)дан тортиб, жамоатчилик ташкилотларигача. Тўғрисини айтсам, шунчаки хат жўнатиш билан иш битмайди – улар жавоб бермайди. Биз ҳатто Москва пркуратурасига мурожаат қилганмиз – аллақандай хат олиб шу билан босди-босди бўлиб кетди. Биламанки, бу мурожаатларимиз юзасидан ҳеч қандай текширув олиб борилмаган,- дейди Ирина Шелектова.\n“Фуқаровий кўмак” фаоли сўнгги пайтларда ноқонуний миграцияга қарши миллатчи ёшлар ва бошқа жамоатчилик ташкилотларининг фаоллашганини бевосита шаҳар мэри Сергей Собянин ва Россия Президенти Владимир Путиннинг мигрантларга қарши чиқишлари билан боғлайди.\nКуни кеча, Москва мэри лавозими учун кураш бошлаган мухолифатчилар Алексей Навалний ва Сергей Удалцовлар ҳам сайловолди дастурини айнан “гастарбайтерларга қарши” шиорлар асосида тузгани маълум бўлди.\n“Сова” таҳлил маркази олиб борган сўровга кўра, “Россия – руслар учун!” шиорини россияликларнинг 60 фоизи қўллаб-қувватлайди.


Муносиб Етакчилар сайланмоқда!\nНаманган муҳандислик технология институтида Ўзбекистон ёшлар иттифоқининг гуруҳлардаги етакчиларини сайлаш маросимлари бўлиб ўтди.\nЎзбекистон ёшлар иттифоқининг Наманган муҳандислик технология институти “Енгил саноат технологияси” факультетидаги мавжуд таълим йўналишларидаги гуруҳларида Ўзбекистон ёшлар иттифоқининг гуруҳ етакчилари сайлови бўлиб ўтди. 1,2 ҳамда 3-босқичда таҳсил олаётган талабалар орасидан муносиблар сараланиб олинди. Сайлов давомида гуруҳ етакчилигини ўз елкасига юклашни истаган барча талабаларнинг номзодлар кўриб чиқилди ва тенгдошлари томонидан энг муносиб деб топилганлари шарафли номга сазовор бўлдилар. Ёшлар етакчиси, гуруҳ мураббийси, маънавий-маърифий ишлар бўйича факультет декани мовуни, бир гуруҳ иқтидорли талабалр иштирокида бўлиб ўтган ушбу жараёнлар ҳар томонлама очиқ ва демократик тамойилларга асосланган ҳолда ўтказилганлигини алоҳида эътироф этиш ўринлидир. Шу куни факультетдаги 26 та гуруҳларга муносиб етакчилар сайлаб олинди. Эндиликда улар талабалар манфаатини ҳимоя қилишда ҳамда мамалакатимизда ёшларга қаратилган имкониятлардан унумли фойдаланишда фаол иштирок этадилар.\nСайлов якунларидан сўнг янги сайланган етакчилар учун махсус семинар машғулоти ҳам ташкил этилди.\n“Енгил саноат технологияси” факультети\nсайланмоқда Муносиб Етакчилар


САВОЛ: Мен ҳозирда яшаб-ўқиб турган давлатда турк биродарларимиз билан муносабатларим бор. Улар от гўштини ҳаром деб эътиқод қилишади. Ваҳоланки, мен ўқиган «Ибодати Исломия» китобида: «Отни ейиш мумкин, лекин қурбонликка сўйиб бўлмайди», дейилган. Тўғри ҳукм қайсиниси?\nЖАВОБ: От гўшти ва сути ҳақида кишиларимиз ичида савол кўп бўлиши эътиборидан бу масалани алоҳида зикр қилиб ўтишни мақсадга мувофиқ деб топдик.\nАввал бу борада келган айрим ҳадисларни ўрганайлик.\n«Набий соллаллоҳу алайҳи васаллам Хайбар куни хонаки эшакларнинг гўштидан наҳий қилдилар ва йилқининг гўштига изн бердилар».\n1. Хонаки эшакларнинг гўшти ҳаром экани.\n2. Йилқининг гўшти ҳалол экани.\n«Расулуллоҳ соллаллоҳу алайҳи васалламнинг даврларида от сўйдик ва уни едик».\nУшбу ва яна шунга ўхшаш баъзи ривоятларга асосланиб, жумҳур уламолар отнинг ҳалоллиги ҳақида иттифоқ қилишган.\nАммо, имом Абу Ҳанийфа ва имом Молик раҳматуллоҳи алайҳимолар от гўштини «макруҳ» деганлар. Улар ўзларининг бу фатволарига «Наҳл» сурасидаги:\n«Отлар, хачирлар ва эшакларни минишингиз ва зийнат учун (яратди) ва сиз билмайдиган нарсаларни яратур», оятини далил қиладилар. (7-оят).\nУларнинг фикрларича, ушбу ояти каримада зикр қилинган ҳайвонлар ейиш учун эмас, миниш ва зийнат учундир.\nШунингдек, мазкур имомларимиз баъзи бир ҳадиси шарифларда ҳам отнинг гўштини тановул қилишга изн берилмаганлигини эслатиб ўтадилар.\nХолид ибн Валид розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам от, хачир ва хонаки эшакларнинг гўштини емоқдан қайтардилар».\nМиқдом ибн Адий розияллоҳу анҳудан ҳам шу маънода ривоят келган.\nЖумҳур уламолар, жумладан, имом Абу Ҳанийфа раҳматуллоҳи алайҳининг бош шогирдлари имом Абу Юсуф ва имом Муҳаммад раҳматуллоҳи алайҳимолар ҳам: «От гўшти ҳеч кароҳатсиз ҳалолдир», деганлар.\nОт гўштининг ҳалоллиги ҳақида қаттиқ турган уламоларимиз, мазкур гўштни емаслик ҳақида келган ҳадислар вақтинчалик, жиҳод учун от минишга ҳожат кучайганда айтилган гаплар бўлиб, кейинчалик насх қилинган, дейдилар.\nЭнг қизиғи, амалга келганда ҳанафийлар жумҳурнинг, жумладан, имом Абу Юсуф ва имом Муҳаммад раҳматуллоҳи алайҳимоларнинг фатволарига амал қилганлар.\nШофеъийлар эса, имом Абу Ҳанийфа раҳматуллоҳи алайҳининг фатволарига амал қилганлар. Бу, шариатимиздаги ҳурфикрлилик ва кенгчиликнинг бир намунасидир. Шу билан бирга отни қурбонлик учун сўйиб бўлмайди. Чунки, қурбонлик учун фақат мол, қўтос, туя, қўй ва эчки хоҳ эркаги, хоҳ урғочисини сўйиш мумкин, холос. Валлоҳу аълам.\n3 йил аввал 2033 fiqh.uz\n3 йил аввал 1964 fiqh.uz\n3 йил аввал 5952 Ҳамидуллоҳ Беруний


"Оқ бўрилар" сардори: Ўзбекистон термасига қайси мураббий мос келади - 30.11.2017, Sputnik Ўзбекистон\nҚирқ йиллик стажга эга футбол мухлиси, Sputnik колумнисти Олег Дмитриев футбол бўйича Ўзбекистон миллий терма жамоасига мураббийликка номзодлар ҳақида фикр... 30.11.2017, Sputnik Ўзбекистон\n12:58 30.11.2017 (янгиланди: 13:01 30.11.2017)\nҚирқ йиллик стажга эга футбол мухлиси, Sputnik колумнисти Олег Дмитриев футбол бўйича Ўзбекистон миллий терма жамоасига мураббийликка номзодлар ҳақида фикр юритади.\nХорижлик мураббий. Совет футболига қўллаб бўлмайдиган тушунча эди бу. Лекин оддий ишқибоз ватандоши бўлган мутахассис хорижда муваффақиятга эришса бундан фахрланарди. Бунга энг ёрқин мисол — Валерий Козьмич Непомнящий, Ашхободнинг "Колхозчи" жамоаси собиқ мураббийи. 1990 йилда у Африка жамоаси билан жаҳон чемпионатининг чорак финалига қадар етиб борганди. Ўша бахтли жамоа Камерун термаси эди.\nБугунги кунда айнан Валерий Непомнящий Ўзбекистон термасини бошқарган охирги хорижлик мураббий ҳисобланади. У 2006 йилда терма жамоа билан 6та учрашувда майдонга тушиб, бор-йўғи битта ўйинда мағлубиятга учраганди. Ўшанда "оқ бўрилар" Осиё Кубоги-2007нинг финал босқичига чиқишганди.\nЎФФ: ҳозирча мураббийликка бизнинг талабларимизга жавоб берадиган номзод чиқмади\n20 Октябр 2017, 14:18\nЎшандан буён маҳаллий мутахассислар сезиларли натижага эриша олишмаяпти. Фақатгина Осиё чемпионатларидан бирида жамоанинг тўртинчи ўринни эгаллагани сал кўнгилга таскин беради.\nШу боис мен хорижлик мураббий излаш фикрини мантиқан тўғри деб ҳисоблайман. Жамоани ким юқорига олиб чиқиши мумкин? "Оқ бўрилар сардори" бўлишга мен қуйидагиларни фаворит деб ҳисоблайман.\nБерт ван Марвейк. Дарвоқе, Россия термаси ҳам хорижлик мураббийни айнан голландлар орасидан қидирган ва бу бор-йўғи икки йил ичида ўз мевасини берганди. Хиддинк россиялик футболчиларни мунтазам ҳаракат қилишга мажбур қилди – бу Россия термасига "Гус Ивановичнинг қабиладошлари"ни Евро-2008 чорак финалида енгишга ва бронзани қўлга киритишига ёрдам берди. Ван Марвейк Нидерландия терма жамоасида Хиддинк каби йўл тутиш ҳисобига муваффақиятга эришди: юқори тезлик, майдонннинг ҳамма ерида бир-бирини қўллаб-қувватлаш, қатъий интизом – мана шулар ҳисобига "лоларанглилар" 2010 йилги жаҳон чемпионатининг кумуш медалини қўлга киритишди.\n17 Октябр 2017, 16:25\nГолландиялик мутахассис ўзининг нималарга қодирлигини орадан етти йил ўтганидан кейин яна бир бор исботлади. У Саудия Арабистони термасини 2018 йилги жаҳон чемпионатига олиб чиқди. Бу сафар ҳам майдонда бутун учрашув давомида доимий ҳаракат эвазига. Мана шу хислат Ўзбекистон терма жамоасида ишлашга жуда қўл келади. "Бўрилар"га айнан ҳаракат етишмайди. Албатта, шуни ҳам унутмаслик лозимки, ван Марвейк жудаям талабчан ва ҳеч қандай муросага бормайди.\nБернд Шторк. Собиқ совет футболи билан таниш мураббий. У Қозоғистон термасини бошқарган. Футболчилар тайёрлаш тизимининг барча плюс ва минусларини яхши билади. Ван Марвейкдан фарқли ўлароқ, Шторк – кескин ва прагматик футбол тарафдори. Айнан мана шу услуб венгерларга нафақат Евро-2016га чиқишига, балки муносиб иштирок этишларига асос бўлган. Германиялик мураббийнинг тактик услубларисиз рортугалияликлар билан 3:3 ҳисобидаги дуранг (ўшанда португаллар Европа чемпиони бўлишган), нимчорак финалга чиқиш осон эмасди. Ўзбекистон термасига мана шу нарса ҳам етишмайди.\nДан Петреску. 1990-йиллардаги Руминия термасининг афсонаси. Краснодарнинг "Кубань" ва Москванинг "Динамо"сида сермаҳсул фаолият олиб борган. Оддий жамоаларни қандай бошқаришни ва улар учун узоқ муддатли стратегия яратишни жуда яхши билади.\nТерма жамоа бош мураббийлигига кимлар билан музокаралар олиб борилаётгани маълум қилинди\n23 Ноябр 2017, 14:56\nМен учун мана шу мутахассислар Ўзбекистонда ишлаш учун энг муносиб номзодлардир. Славен Билич ва Славолюб Муслинларнинг эришган натижалари эса афсуски, ўтмишда қолиб кетган. Ўзбекистон Футбол федерацияси бош мураббийни навбатдаги саралаш босқичига эмас, анча узоқроқ муддатга танлашига ишонгим келади.\nИлгарироқ Ўзбекистон Футбол федерацияси мамлакат миллий терма жамоасига бош мураббий жалб этиш бўйича бир неча хорижлик мутахассислар билан музокаралар олиб бораётганлигини маълум қилганди.\nУлар қаторида руминиялик Дан Петреску, сербиялик Славолюб Муслин, черногориялик Миодраг Радулович, италиялик Анжелио Алессио, германиялик Бернд Шторк, хорватиялик Бранко Иванкович, хорватиялик Славен Билич, италиялик Вальтер Маццари, голландиялик Берт ван Марвейк бор.


«МЕН ПРЕЗИДЕНТ САЙЛОВИДА БИРИНЧИ МАРТА ОВОЗ БЕРДИМ...» - Ўзбекистон овози газетаси\n«МЕН ПРЕЗИДЕНТ САЙЛОВИДА БИРИНЧИ МАРТА ОВОЗ БЕРДИМ...»\nКуни кеча мамлакатимизда муҳим сиёсий воқеа — Ўзбекистон Республикаси Президенти сайлови бЎлиб Ўтди. Ҳар бир фуқаро конституциявий ҳуқуқидан фойдаланиб, сайловда Ўзи муносиб деб билган номзодга овоз берди. сайлов жараёнида ёшлар, айниҚса, биринчи марта Қатнашаётган йигит-қизлар катта ҳаяжон ва чуқур масъулият билан иштирок этди. Мамлакатимиз аҲолисининг катта Қисмини ёшлар ташкил Қилади. демак, уларнинг овози сайловда ҳал қилувчи аҳамият касб этади.\nБекзод АРЗИЕВ, Мирзо Улуғбек номидаги Ўзбекистон Миллий университети талабаси:\n— Мен биринчи марта сиёсий ҳуқуқимдан фойдаландим. Шунинг учун бўлса керак, сайловда катта ҳаяжон билан қатнашдим. Энди мен жамият ҳаётидаги сиёсий жараёнларнинг тенг-ҳуқуқли иштирокчиси бўлдим. Менинг овозим юртимизнинг эртанги тақдирини ҳал қилишда аҳамиятга эга. Албатта, бундай пайтда ҳар ким ҳам ҳаяжонланади, қувонади...\nЭрта тонгданоқ сайлов участкаси томон ошиқар эканман, Президент кимлиги, ҳаётимизда унинг ўрни, аҳамиятини овоз бериш дақиқалари яқинлашгани сари янада чуқурроқ ҳис қилдим. Ўзим муносиб кўрган номзодга ишонч билан овоз беришим учун олдиндан номзодлар ҳақида, уларнинг дастурлари тўғрисида барча маълумотларга эга бўлдим. Тенгдошларим билан университетимизда сайлов бўйича ўтказилган барча тадбирларда фаол иштирок этишга ҳаракат қилдим.\nСайлов куни фикримни бир жойга жамлаб, номзодлар дастурини яна бир бора таҳлил этдим, учрашувларда билдирилган мулоҳазаларни бирма-бир хаёлимдан ўтказдим. Чунки мен қўллаб-қувватлаган номзод эртага халқ манфаатини кўзлаб иш тутадиган, ҳар томонлама етук, юксак салоҳиятли, эл-юрт фаровонлиги учун куйиб-ёнадиган инсон бўлиши кераклиги ҳақида ўйладим.\nМуҳаммадсодиқ Сайфуллаев, Қашқадарё вилояти, Шаҳрисабз тумани:\n— Биз ёшларнинг таълим-тарбия олишимиз, келажагимиз, эртанги тақдиримиз давлат раҳбарининг олиб борадиган сиёсатига боғлиқ. Демак, мамлакат Президентини сайлаш юксак масъулиятдир. Сайлов варақасига белги қўйишда энди мен ҳам жамият ҳаётидаги сиёсий жараёнларнинг тенг ҳуқуқли иштирокчиси эканлигимдан, менинг овозим инобатга олинишидан ўзгача фахр туйғусини туйдим.\nМуносиб номзодга овоз беришда ўз мустақил фикримдан келиб чиқиб, холис муносабатимни эркин билдирдим. Бу орқали демократик қадриятларга бўлган қарашим янада юксалди. Демократик ислоҳотлар чуқурлашган, фуқаролик жамияти қарор топаётган мамлакат фарзанди эканимдан ғурурландим.\nНаргиза Бакаева, Ўзбекистон давлат санъат ва маданият институти талабаси:\n— Мамлакатимизда биз, ёшларнинг сайловда қатнашиш ҳуқуқимиз қонун билан мустаҳкамланган. Шунинг учун сайловда қатнашиш, ўз позициямни намоён этиш фуқаролик бурчим эканлигини овоз бериш яқинлашгани сари янада чуқурроқ ҳис этдим, сайловда фаол қатнашишга ҳаракат қилдим. Энг муҳими, шу орқали мен мамлакат, халқ манфаатига дахлдор масала бўйича ўз хоҳиш-истагимни эркин баён этиш билан бирга мустақил фикр ва қарашларим асосида давлат бошқарувида иштирок этдим. Буни ҳар бир киши учун катта шараф, деб биламан.\nОвоз бериш кабинасига кирар эканман, мен биринчи марта овоз бераётганим, фақат муносиб номзодни қўллаб-қувватлашим кераклиги ҳақида ўйладим. Олдиндан Президентликка номзодлар ҳақида кенг маълумотга эга бўлганим, сиёсий-ҳуқуқий билимимни бойитганим овоз бериш жараёнида қўл келди. Бу ўзим ишонган номзодни танлашим, тўғри хулоса чиқаришимга асос бўлди.


Александар Лепосавич сафга қўшилади | "NAVBAHOR" FUTBOL JAMOASINING RASMIY WEB SAHIFASI\nАлександар Лепосавич сафга қўшилади\nКеча жамоамизнинг селекция борасидаги ишларини давом этаётганлиги ҳақида хабар бериб ўтгандик. Чизиқларни кучайтириш ва таркибдаги рақобатни кучайтириш мақсадида бир қатор футболчилар билан музокаралар давом этаётганлиги ҳам маълум қилинганди. Жамоага маҳоратли ҳужумчини жалб этиш ниятида сербиялик футболчи Александар Лепосавич билан музокараларга киришилганди. 1987 йилнинг 3 ноябрида Сербиянинг Иваница шаҳрида туғилган Лепосавич “Навбаҳор”нинг 19 январда Тошкентда бошланадиган йиғинида иштирок этади. Ҳужумчи фаолиятининг Иваницанинг “Явор” клубида бошлаганлигини айтиб ўтиш жоиз. 2014 йилги мавсум биринчи ярмида Сербиянинг “Единство” клубида тўп сурган ҳужумчи мавсум иккинчи қисмини Черногориянинг “Петровач” клубида ўтказди. Бундан ташқари Лепосавич “Сумадия”, “Слога Петровач” ва “Слога Позега” жамоалари сафида тўп сурган. Александар Сербия ва Черногория чемпионатларида 124 та ўйинда майдонга тушиб, рақиблар дарвозасига 21 та гол урган. Агарда хорижлик ҳужумчи Тошкентда ўтадиган йиғин давомида ўзидан яхши таассурот қолдирса навбатдаги мавсумни “Навбаҳор”да ўтказиш имкониятига эга бўлади. Лепосавич иштирок этган ўйинлар ва урган голларини кўришни истасангиз қуйидаги манзилга http://m.youtube.com/watch?v=UMeZyIyzpBI ўтиб ҳужумчининг ҳаракатларига гувоҳ бўлишингиз мумкин.


Яна тил муаммоси: ўзбек тили қадрининг рус тилидан пастлиги сабаблари — Sof.uz\nБеҳзод Мамадиев 11.02.2020 18:39 1339 Колумнистлар\nИжтимоий тармоқларда ўзбек ва рус тиллари баҳси яна авж олди. Нега Ўзбекистон мустақиллигидан қарийб 30 йил ўтиб ҳам мамлакатда рус тили ҳануз ўзбек тилидан устун?\nИсталган давлат ва жамиятда тилни ўрганиш иккита омилга боғлиқ: сиёсий ва иқтисодий. Сиёсий омил шундаки, давлатда бирор тилга расмий мақом берилгани боис уни ўрганиш шу жамиятнинг тўла қонли аъзоларига, яъни фуқароларига мажбурий бўлади. Иқтисодий омил шундаки, маълум бир тилда гапирувчилар гуруҳи бизнес ҳамжамияти учун катта бозор ҳисобланади. Бу бозорни эгаллаш учун шу тилни ўрганишга эҳтиёж пайдо бўлади. Бу ўз-ўзидан истеъмолчиларнинг тили қадрини оширади; шу тилни билишни талаб қилувчи иш ўринлари кўпаяди ва натижада тилни ўрганишга эҳтиёж кучаяди.\nЎзбекистонда иккала омил ҳам заиф. Ўзбек тилига давлат тили мақоми берилган. Давлат тили тўғрисидаги қонунга кўра, барча давлат идоралари ва ташкилотларда давлат тилида иш юритиш мажбурий; барча давлат ҳужжатлари, аввало, давлат тилида эълон қилиниши шарт. Демак, давлат секторида ишлайдиган ҳар бир шахс давлат тилини билишга мажбур. Аммо амалда бу талаблар ишламайди. Давлат идорасига ишга кирмоқчи бўлган одамдан ҳеч ким ўзбек тилида саводинг қанақа, деб сўрамайди. Лекин рус тилини билиши шартлиги талаб қилинади. Ўзбекчани рўзғор ёки кўча тили даражасида билса кифоя; ишга олинади.\nЎзбек тилининг иқтисодий асослари ҳам заиф. Мамлакатда рус тилини билмайдиганлар аҳолининг 70-80 фоизини ташкил қилса-да, улар ҳануз бизнес ҳамжамияти учун катта бозор эмас. Чунки уларнинг харид қуввати паст. Бу тоифадаги аҳолининг аксарияти иқтисодий аҳвол оғир бўлган қишлоқ жойларда, чет ҳудудларда яшайди. Бизнеслар асосий эътиборини харид қуввати юқори бўлган марказий шаҳарларга қаратган. Шу боис улар ҳалигача, асосан, рус тилида ишлайди; ўзбек тилидаги хизматлари номигагина мавжуд.\nРусийзабон дўстларимиз нега ўзбек тилининг қадри паст эканлигини, асосан, битта сабаб билан боғлашмоқда: ўзбек тилида таълим сифатининг пастлиги. Ўзбек тилида таълим сифатининг пастлиги ҳақиқат, аммо ўзбек тили қадрининг пастлигига сабаб бу эмас, бу аслида муаммонинг оқибати. Агар тилни ўрганишга талаб бўлса, сифатли таълим тизими ҳам, бу тилда сифатли илмий адабиётлар ҳам ўз-ўзидан пайдо бўлади. Давлат яратиб бера олмаса, хусусий сектор яратади. Бу оддий бозор қонуни. 100 фоиз давлат гранти асосида сифатли ўзбек тили курслари ташкил қилинган тақдирда ҳам, агар бу тилни кундалик ишингизда ишлатмасангиз, ўрганиб нима қиласиз?\nХуллас, тилнинг қийматини бошқа исталган маҳсулот ёки хизматда бўлгани каби талаб ва таклиф белгилайди. Тилни ўрганишни рағбатлантирувчи иқтисодий ва сиёсий омиллар заифлигича қолар экан, ўзбек тили ҳеч қачон бизнес, илм ва давлат тили бўла олмайди. Русийзабон ватандошларимиз ўзбек тилини яшаш учун, тирикчилик қилиш учун шартлигини тушуниб етсагина ўрганади. Акс ҳолда хоҳ Ўзбекистонда туғилган бўлсин, хоҳ бу юртда 70-80 йил яшаган бўлсин; ҳеч қачон ўрганишмайди. Чунки уларда бу тилга эҳтиёж йўқ.\n21.04 09:35 1890\nКеча, 20:12 1750\n21.04 09:29 1140\n19:34 90 Жамият\nБугун, 11:21 360 Ўзбекистон\nБугун, 11:18 123 Таҳлил\nБугун, 11:16 117 Ўзбекистон\nБугун, 11:00 395 Жамият


ИВАН НАГАЕВ: «РЎЗИМ АХМЕДОВ БИЛАН ЯХШИ ТАНДЕМ БЎЛА ОЛАМИЗ»\nЯкунланган турнинг қаҳрамонларидан бири «Динамо» ҳужумчиси Иван Нагаев бўлди. Терма жамоамизга номзод бўлган иқтидорли ҳужумчи «Андижон»га қарши кечган баҳсда «дубль» қайд этиб жамоаси ғалабасига ҳисса қўшди. Учрашувдан кейин футболчи ўйин ҳақида тўхталди.\n- Ғалаба билан табриклаймиз. Учрашув ҳақида фикрингиз қандай?\n- Биласиз, жамоамиз учта ўйиндан бери мағлубиятга учраётганди. Бу эса яна давом этмаслиги керак эди. Биз албатта қачондир очко олишимиз зарур эди. Кўриб турибсизлар, бугун Андижонда омадимиз чопди. Иккита гол уриб ғалабага ўз ҳиссамни қўшганимдан бениҳоя хурсандман. Бундай ҳолат ҳар қандай ўйинчига ёқимли туюлади.\n- Дарҳақиқат «Динамо» учун мавсум жуда омадсиз бошланди. Бунинг сабабини қандай изоҳлайсиз?\n- Очиғи, мен бу борада нимадир дея олмайман. Балки бизга нимадир етишмагандир. Аслида таркибимиз яхши ўйинчилардан ташкил топган. Ҳали ҳаммаси олдинда деб ўйлайман.\n- Бугун киритган иккала голингиз чиройли кўриниш олди. Сизга ҳам ёққандир?\n- Чиндан ҳам урган голларим ўзимга ҳам ёқди. Лекин энг муҳими, биз ғалаба қозондик.\n- Ҳужумдаги шерикларингиз билан муаммо кўрмаяпсизми?\n- Биз аста-секин тушуниб боряпмиз. Тўғри, илк бор ҳужумда Рўзим Аҳмедов билан бирга тўп суряпман. Лекин у билан яхши тандем бўла оламиз деб ўйлайман. Бугун ҳам кўрдинглар, ёмон ўйин кўрсатмадик. Мухлисларимизни хушнуд этганимиздан хурсандмиз. Ўйлайманки, буёғига шу руҳда давом этамиз.\nЎқилди (марта): 1794. Киритилган сана: 2012-04-16 00:00:00.


Сурхондарёда опа-укалар келини ва унинг онасини ўлдириш учун киллер ёллади - xabar.uz\nСурхондарёда опа-укалар келини ва унинг онасини...\n28.02.2021 16:52 0 2917\nСурхондарё вилоятининг Денов туманида опа-укалар келини ва унинг онасини ўлдириш учун киллер ёллашди. Бу ҳақда вилоят телевидениеси лавҳасида хабар қилинди.\nУнга кўра, опа-укалар муқаддам судланган ва жазони ўтаб чиққан фуқарони бу ишга жалб этишга ҳаракат қилишган ва «иш» битгандан сўнг 3 миллион сўм беришни ваъда қилганлар.\nАммо «киллер» ўз вақтида бу ҳақда ИИБ ходимларига маълум қилган. Натижада саҳналаштирилган «қотиллик»дан сўнг, асл айбдорлар ушланди.\nАйни вақтда уларга нисбатан қамоққа олиш эҳтиёт чораси қўлланган.


ТЕЗКОР ВА ТЎҒРИ ҚАРОР\nсанчиб қўйишдан олдин енгади\nБолалигида кўпчилик қўлига чўп-таёқ ёки ўйинчоқ шамширни олиб, тенгқурлари билан мусобақалашган, ўзига хос «жанг» уюштирган бўлса керак. Ҳа, бу болаларнинг энг севимли машғулотлари қаторига кирган. Албатта, бу ўзига хос ҳавас бўлса-да, қаҳрамонликка интилишнинг чиройли кўриниши. Ушбу спорт билан профессионал тарзда шуғулланиш эса бутунлай бошқача ҳиссиёт…\nҚиличбозлик — қурол билан моҳирона ишлаш санъати. Бугун мамлакатимизда кўпгина спорт турлари қаторида қиличбозлик спортига, уни янада ривожлантиришга ҳам алоҳида эътибор қаратилмоқда. Бунинг учун аввало, моддий-техник базани мустаҳкамлаш, вилоятларда селекция ишларини кучайтириш асосий устувор вазифалардан бири сифатида белгиланган.\nАндижон шаҳридаги Қиличбозлик саройи ана шу мақсадларга хизмат қилаётган спорт масканидир. Ушбу спорт кошонаси билан яқиндан танишиш ниятида Андижонда бўлдик.\nМажмуа ўтган йили фойдаланишга топширилган. Бу ерда 7 ёшдан 15 ёшгача бўлган 200 дан ортиқ бола қиличбозлик сир-асрорларини ўзлаштиради. Комплекс ўз ичига меҳмонхона, машғулотлар, тренажёр залларини олган. Бу ерда ёшлар спортнинг ушбу тури билан мунтазам шуғулланиши учун барча шароит муҳайё.\nМашғулотлар залининг майдони 24х42 ўлчамда бўлиб, унда саккизтадан ўнтагача қиличбозлар махсус йўлакчасини ўрнатиш имконияти бор. Мажмуа ёнгинасида бунёд этилган 50 кишилик меҳмонхона эса ўқув-машғулот йиғинларига ташриф буюрадиган спортчиларни қабул қилишга ҳамиша шай. Қайд этиш жоизки, бундай шарт-шароитга эга Қиличбозлик мажмуаси Марказий Осиёда ягонадир.\nҚиличбозлик мажмуаси нега айнан Андижонда бунёд этилган, деб ўйларсиз? Бунга сабаб шуки, биринчидан, шу пайтга қадар қиличбозлар учун халқаро стандартларга жавоб бера оладиган ўқув машғулотлар базаси деярли йўқ эди. Фақат пойтахтда қиличбозлар зали мавжуд бўлиб, у бутун республика бўйича маҳоратли спортчиларни тайёрлай олмас эди. Иккинчидан, Андижон вилояти ўзбек спортига бир қатор истеъдодли қиличбозлар, жумладан, 2012 йилги Лондон Олимпиадаси иштирокчиси Руслан Кудаев, жамоавий баҳслар бўйича Осиё чемпионлари — Жавоҳир Нурматов, Абдулбосит Насриддинов, Санжар Собиров, Осиё чемпионатининг икки карра кумуш медаль соҳиби Саидбек Жеенбаевларни тарбиялаб берган.\nАйни пайтда терма жамоамизнинг қарийб тенг ярми ҳам айнан ушбу вилоятдан. Боз устига, Андижон мамлакатимиздаги аҳоли энг зич жойлашган ҳудуд. Шу жиҳатлар инобатга олиниб, Қиличбозлик мажмуаси шу ерда бунёд этилди.\n— Кўпчилик бу спорт билан шуғулланиш учун боланинг бўйи узун бўлгани яхши деб ўйлайди, — дейди Андижон олимпия захиралари коллежининг қиличбозлик бўйича бош мураббийи Бахтиёр Ғаниев. — Лекин бу нотўғри фикр. Асосийси, спортчи рақибнинг фикрини олдиндан ўқий билиши, тезкор ва тўғри қарор қабул қилиб, уни биринчи бўлиб санчиши талаб этилади. Шу боис машғулотларда чаққонлик, абжирлик, чапдастлик сингари машқлар мунтазам ривожлантириб борилади. Бундай сифатларга эга қиличбозни енгиш мушкул.\nБир қарашда рақибни биринчи бўлиб санчиш кишига қийин эмасдек туюлади. Бироқ беллашувлар йўлакчасига чиқиб, махсус формани кийгач, ўзига ҳаддан ташқари ишонадиган кишининг ҳам фикри ўзгариши аниқ экан. Буни амалда синаб кўрдик.\nҚиличбозликнинг учта тури — шпага, рапира ва сабля бор. Шпагада рақибни 750 граммдан ортиқ куч билан исталган қисмига санчганда очко берилади. Бунда ким биринчи санчса, электрон таблода шу тараф ёнади. Рапира ва сабляда эса рақиб спортчининг фақат тана қисмига 500 граммдан ортиқ куч билан санчиш ёки уриш керак. Бу нисбатан қийин бўлгани учун шпагани танладик.\nМажмуа тарбияланувчиларидан бири билан ўзаро баҳсда бирор марта ҳам рақибдан очко олишнинг иложи бўлмади. Жанг давомида шу нарса аён бўлди: ҳужумга ҳам ақл билан бориш лозим экан. Рақиб пухта ҳимояланса, ҳадеб олдинга интиладиган тараф бора-бора толиқиб қолади. Демак, қиличбозликда қорин мушаклари ҳам бақувват бўлиши талаб этилади. Спортчи ҳимоя билан ҳужум ўртасидаги мувозанатни ҳис этиши, уни сақлай билиши лозим. Қай пайтда ва қандай ҳимояланиш ва ҳужумга зўр беришни режалаштириш кўзлаган мақсадга эришишга ёрдам беради.\n— Айни пайтда келаси йили Аргентинада бўлиб ўтадиган ёшлар ўртасидаги олимпиадага ҳозирлик кўрмоқдамиз, — дейди Ўзбекистон қиличбозлик федерациясининг Андижон вилояти бўлими ижрочи директори Ринат Семенеев. — Бунинг учун спортчиларимизга барча шароит яратиб берилмоқда. Хусусан, улар малака ошириш учун хорижга юбориляпти, турли мусобақалар ҳавосини кўриб келяпти. Қиличбозликда етакчи давлатлар спортчилари билан мунтазам синов жанглари ўтказиб, тажриба алмашмоқда. Бу шубҳасиз, спортчиларимизнинг ўзига бўлган ишончини оширади. Албатта, олдимизга қўйган мақсадлар катта. Уларнинг барчасидан муваффақиятли ўтишга ишонамиз.\nҲа, 2020 йили Токиода бўлиб ўтадиган XXXII ёзги Олимпия ўйинларида қиличбозлик федерацияси олдига анчагина жиддий вазифалар қўйилган. Федерация тўрт йилликнинг ушбу энг нуфузли спорт байрамига шунчаки лицензияни қўлга киритиш билан кифояланиб қолмоқчи эмас. Балки кунчиқар юртдаги олимпиада ғолиб ва совриндорлари қаторидан жой олишга бел боғлаган. Шу тариқа, Ўзбекистон спортчилари бу спортда ҳам ҳеч кимдан кам эмаслигини кўрсатиш ва исботлаш ниятида.\nУмид қиламизки, улар кўзлаган мақсадига эришади. Бунинг учун шароит етарли. Спортнинг ушбу турини янада ривожлантириш йўлида қилинаётган саъй-ҳаракатлар яқин келажакда ўз мевасини бериши шак-шубҳасиз.\nМажмуа кимларни қабул қилади?\nАндижондаги Қиличбозлик мажмуасига қабул қилиш меъёрлари бор, албатта. Улар қуйидагилардан иборат: ҳар бир бола тиббий кўрикдан ўтади. Тиббий кўрик хулосасига кўра, спорт билан шуғулланишга ҳеч қандай қаршилик бўлмаса, бола мажмуага қабул қилинади. Бундан ташқари, мураббийлар болани тест синовларидан ўтказади. Булар жисмоний машқларни ўз ичига олади. Шулардан муваффақиятли ўтганлар қиличбозлик билан бемалол машғул бўлиши мумкин. Мажмуада Болалар ва ўсмирлар спорт мактаби ва Олимпия захиралари коллежининг мураббийлари машғулот ўтайди. Барчаси бепул. Фақат боланинг саломатлиги, зарур жисмоний сифатлари яхши бўлса, бас.


Жаҳон чемпиони бўлган қамашилик қизларга пул мукофоти берилди\nҚашқадарё вилоятининг Қамаши туманида истиқомат қилувчи Нигора Абдуллаева ва Турсуной Жабборова оғир атлетика бўйича жаҳон чемпионати олтин медалига сазовор бўлишди.\nҚамаши туманида бир қатор спорт иншоотларининг фойдаланишга топширилиши ёшларни спортга бўлган иштиёқини оширмоқда. Хусусан, оғир атлетика спорт турида туман ёшларининг эришаётган натижалари қувонарли.\n2019 йилнинг март ойида АҚШда бўлиб ўтган ўсмирлар ва қизлар ўртасидаги оғир атлетика бўйича жаҳон чемпионати миллий терма жамоа учун муваффақиятли ўтгани билан эсда қолди. Унда вакилларимиз жами 16 медал жамғаришди.\nМазкур жаҳон чемпионатида қамашилик Нигора Абдуллаева 3 олтин медални қўлга киритган бўлса, Турсуной Жабборова 1 олтин ва 2 кумуш медалларни ўзиники қилганди.\nШунингдек, яқинда КХДР пойтахти Пёнгянг шаҳрида оғир атлетика бўйича ўсмирлар ва ёшлар ўртасида Осиё чемпионатида иштирок этиб келган спортчиларимиз юқори натижаларни қайд этишди. Ўз вазн тоифасида Турсуной Жабборова тенгсиз бўлган бўлса, Нигора Абдуллаева кумуш медални қўлга киритди.\n«Жаҳон ва Осиё чемпионатларида кўрсатилган ушбу натижалар қизларимизга Олимпиада йўлланмаси учун муҳим рейтинг очколарини келтиргани спортчи қизларимиз олдига янада юксак марраларни қўймоқда», — дейди туман Жисмоний тарбия ва спорт бўлими инспектори Фахриддин Чориев.\nТуман ҳокимлигида Токио олимпиадасига йўлланма олишда яхши имкониятларга эга бўлган Т.Жабборова ва Н.Абдуллаева ҳамда бошқа ёш спортчилар билан туман ҳокими Шерали Санаевнинг учрашуви бўлиб ўтди.\nҲоким спортчи қизларни юксак натижа билан табриклаб, олдинда турган мусобақаларда омад тилади.\nЖаҳон ва Осиё чемпионатлари совриндорлари Нигора Абдуллаева ва Турсуной Жабборовага туман ҳокимлиги томонидан 5 миллион сўмлик мукофот пуллари берилди.\n— Ҳар бир инсон юракдан меҳнат қилса албатта, ўйлаган натижасига эришади, — деди жаҳон чемпиони Турсуной Жабборова. – Мукофот ва туман ҳокимимизнинг ишончлари учун ташаккур айтаман. Асосий мақсадим бўлган олимпиада йўлланмасини қўлга киритиш учун тинимсиз меҳнат қиламан.\n21:03 / 05.01.2021\nРуслан Нуриддиновнинг дисквалификацияси муддати тугади. У Осиё чемпионатига тайёрланмоқда\n00:11 / 08.12.2020\n2024 йилги Олимпиада дастурига 4та йўналиш қўшилди\nЎзбекистонлик оғир атлетикачига Лондон-2012 бронза медали берилади\n20:51 / 16.11.2020\nШуҳрат Ғаниев Қамашида семинар ўтказди


«Барселона»да мавсумнинг энг яхши футболчиси ким?\nКиритилган сана: 2018-04-21 11:03\nGoal нашрининг таниқли журналисти Бен Хейвард «кўк-анорранглилар» сафида мавсумнинг энг яхши футболчиси мақомига ким муносиб эканлиги борасидаги ўз фикрлари билан ўртоқлашди.\n«Барселона» Чемпионлар Лигасидаги омадсиз иштирокига қарамай ушбу мавсумда иккита муҳим совринни ютиб олиш имкониятига эга. Каталонияликлар мавсумни Ла Лига ва Қирол Кубоги соврини билан якунлаши мумкин.\nЭрнесто Валверде шогирдлари Примерада ҳамон енгилмас жамоа бўлиб қолмоқда. Сўнгги турда «Атлетико»нинг кутилмаганда «Реал Соседад»га имкониятни бой бериши эса уларнинг чемпионликка эришиш вақтини янада тезлаштириб юборди.\nМавсум якунига беш тур қолганида «Барса» энг яқин таъқибчисидан 12 очко илгарилаб кетди. Бу эса келаси ҳафтада клуб «Депортиво»ни мағлуб этадиган бўлса чемпионлик масаласи амалда ҳал қилинади дегани. Ўз уйида май ойида бўлиб ўтадиган «Эл Классико»да ҳам бу ҳеч қандай аҳамият касб этмаслиги мумкин.\nБундан аввал, каталонияликлар қаторасига 4-бор Қирол Кубогини ютиб олиши мумкин. Бунинг учун улар бугун «Ванда Метрополитано»да ўтказиладиган финалдаги рақиби – «Севиля»ни мағлубиятга учратиши талаб этилади.\nЎз уйида «Рома»ни 4-1 ҳисобида мағлуб этиб, сўнгра ундан аламли 3-0 ҳисобида мағлубиятга учраб Чемпионлар Лигасини тарк этиши ҳам агарда улар мавсумни икки муҳим соврин билан якунлай олишса буни муваффақиятли мавсум деб аташимиз мумкин.\nБоиси «Барса» Неймарнинг клубни тарк этиши ва унинг ўрнини тўлдириш учун Марко Верратти ва қисман Филипе Коутинёни ўз вақтида олиб келолмаслиги инқирозни очиб бериши керак эди. Шунингдек, кўпчилик футбол ишқибозлари Хитойдан Паулинёнинг олиб келинишига жиддий эътирозлар билдирган эди. Бу трансфер Валверденинг юқори савияга эга мураббийлиги борасидаги шубҳаларни урчитиб юборди.\nАммо Испания Суперкубогида «Реал Мадрид»дан йирик 5-1 ҳисобида (икки ўйин натижасига кўра) мағлубиятга учрагач, Валверде клубда қайта қуриш ишларини бошлаб юборди ва кучли жамоани ярата олди.\nЛуис Энрикенинг сўнгги даврида ёмон ўйнаган Хорди Алба фантастик ўйинларини қайта топиб олди ва энг муҳими клуб етакчиси Лионел Месси билан ажойиб тандем ҳосил қилди. Херар Пике ва Самюел Умтити ҳимоя марказида мустаҳкам жуфтлик ҳосил қилган бўлса, Иван Ракитич майдон марказини қайта эгаллаб олди.\nАндрес Инеста эса ўзининг эҳтимолий сўнгги мавсумида ўзининг ажойиб ўйинлари билан мухлисларни шод қилди. Паулинё эса муҳим голлар уриб жамоасига катта фойда келтирди. Қишда олиб келинган Коутинё эса анча тез жамоа ўйинига мослашиб кетди. Қолганлар, Серхи Роберто, Нелсон Семеду ва Усмон Дембелелар ҳам қўлларидан келганини бажаришди.\nҚуйида, эътиборингизга мавсумнинг энг яхши уч футболчисини тақдим қиламиз. Сиз нима деб ўйлайсиз? Ўз фикрларингизни мақола остидаги изоҳларда билдиришингиз мумкин!\n3. Марк-Андре Тер Штеген\n«Барселона» Ла Лигада атиги 19 гол ўтказиб юборди. Бундай натижа эса ҳимоявий жамоа «Атлетико»дан атиги битта кўп. Буларнинг ҳаммаси германиялик посбоннинг саъйи-ҳаракатлари эвазига содир бўлмоқда.\nТер Штеген мавсум давомида ўзининг ажойиб сейвлари билан ёдда қолди. Айниқса яқинда 2-2 ҳисобида якунига етган «Селта»га қарши баҳсда у учрашув каталонияликлар қаҳрамонига айланди.\nЭндигина 25 ёшни қаршилаган «Боруссия Мюнхенгладбаҳ»нинг собиқ посбони термадоши Манюел Ноернинг узоқ муддатдан бери жароҳатлар гирдобида қолаётгани туфайли миллий терма жамоа шарафини ёзда бўлиб ўтадиган Жаҳон Чемпионатида ҳимоя қилиши кутилмоқда.\n«У бизга хавфсизликни ва сифатни тақдим қилади, у оёқда қандай ўйнаш кераклигини ҳам билади» – дея ўз шогирдини мақтаган эди Валверде декабрьда берган интервьюсида.\n«Барселона»нинг ушбу шонли даври барчадан аввал Лионел Месси билан ёдда қолади. Шунингдек у билан бирга Хави, Инеста ва бу ишни бошлаб берган мураббий Пеп Гвардиола ҳам бор. Аммо шундай футболчи борки уни бу рўйхатга қўшмаслик адолатдан бўлмайди. У ҳам бўлса – Серхио Бускетс.\n«Барса»нинг собиқ дарвозабони Карлес Бускетснинг ўғли Серхио 2008-йилдан бошланган муваффақиятларнинг асосий калити ҳисобланади. «Кўк-анорранглилар» унинг майдон марказида амалга ошираётган кенг кўламдаги меҳнатини умуман рад қилолмайди.\n29 ёшни қарши олган Бускетс гол урмаслиги ёки голли узатмаларни амалга оширмаслиги мумкин, бироқ у Гвардиола футболчилик вақтида бажарганидек, ярим ҳимояни ҳужумга боғлашда ва муҳим мувозанатни сақлаб туришни таъминлаб бермоқда.\n«Бускетсга ўхшаган футболчилар билан, барчаси осонроқ» деган эди Валверде.\n1 ўрин Давоми Футбол олами блогида


ЎзА - Боғбонлар “Симиренко”, “Крепсон” олма навларидан 200-240 центнердан ҳосил оляпти\nБоғбонлар “Симиренко”, “Крепсон” олма навларидан 200-240 центнердан ҳосил оляпти\n14.09.2018 17:12 Чоп этиш версияси\nҚувасой шаҳар “Боғбон” маҳалла фуқаролар йиғини аҳолиси асосан боғдорчилик билан шуғулланади.\nШу кунларда “Аҳмадшоҳ Акбар боғи файз” фермер хўжалиги мевали боғларида мўл ҳосилни йиғиб олиш ишлари авжида. Бу ерда 30 га яқин ишчи меҳнат қилмоқда.\n– 4,50 гектар еримизнинг 3,50 гектарини олмазор ташкил қилади, – дейди фермер хўжалиги иш юритувчиси Обиджон Мамажонов. – “Симиренко”, “Крепсон” навли олмаларнинг ҳар гектаридан 200-240 центнердан ҳосил оламиз. Олинган даромаддан 200 тонналик янги совутгичли омборхона қуришни режалаштирганмиз.


Иштихонда озиқ-овқат дўкони ёниб кетди - 27.09.2019, Sputnik Ўзбекистон\nЁнғиндан дўконнинг 55 кв.метр майдони сақлаб қолинган. Ёнғинни тахминий сабаби, электр симларидаги қисқа туташув. Моддий зарар миқдори аниқланмоқда. 27.09.2019, Sputnik Ўзбекистон\n© Государственная служба пожарной безопасности РУВ Самаркандской области сгорел продуктовый магазин\n© Государственная служба пожарной безопасности РУ\nЁнғиндан дўконнинг 55 кв.метр майдони сақлаб қолинган. Ёнғинни тахминий сабаби, электр симларидаги қисқа туташув. Моддий зарар миқдори аниқланмоқда.\nТОШКЕНТ, 27 сен - Sputnik. Самарқанд вилоятида озиқ-овқат дўконида ёнғин чиқди.\nДЁХХ хабарида қайд этилишича, Иштихон тумани Иштихон маҳалласида жойлашган “Якка тартибдаги тадбиркор У.Мамашев”га тегишли озиқ-овқат дўконида ёнғин содир бўлаётганлиги ҳақида ёнғин-қутқарув хизматига хабар келиб тушган.\n4 Сентябр 2019, 21:38\nВоқеа жойига иккита ёнғин ўчириш бўлинмалари жалб этилган. Бўлинмалар чақирилган манзилга 6 дақиқада етиб борган. Ёнғин соат 01:12 да ўраб олиниб, соат 01:35 да бартараф этилган. Ёнғин оқибатида дўконнинг 35 кв.метр майдонда томи, шифти ва ички жиҳозлари ёниб зарарланган.\nТан жароҳати олганлар ва ҳалок бўлганлар қайд этилмаган. Ёнғиндан дўконнинг 55 кв.метр майдони сақлаб қолинган. Ёнғинни тахминий сабаби, электр симларидаги қисқа туташув. Моддий зарар миқдори аниқланмоқда.


“Мовий гумбазлар” хиёбони қаҳва ва чойхўрларни бирлаштиради - 12.05.2022, Sputnik Ўзбекистон\n“Мовий гумбазлар” хиёбони қаҳва ва чойхўрларни бирлаштиради\nТошкентда биринчи марта "Қаҳва ва чой" фестивали бўлиб ўтади. Фестиваль дастуридан қатор тадбирлар ўрин олган. 12.05.2022, Sputnik Ўзбекистон\nТОШКЕНТ, 12 май — Sputnik. 13-15-май кунлари пойтахтдаги “Мовий гумбазлар” хиёбонида биринчи “Қаҳва ва чой-2022” фестивали — Tashkent Coffee & Tea Festival 2022 бўлиб ўтади. Бу ҳақда Туризм ва маданий мерос вазирлиги матбуот хизмати хабар бермоқда.Фестиваль мамлакатда кофе ва чой саноатини ривожлантириш учун шарт-шароит яратиш, шунингдек, чой ичиш миллий анъаналарини қайта тиклашга кўмаклашиш мақсадида ташкил этилмоқда.Фестиваль иштирокчилари нималар кутмоқда?Фестивал доирасида бариста бўйича Uzbek Coffee Cup чемпионати, сут кўпикли расм чизиш санъати бўйича танлов, барменлар ўртасида миксология чемпионати бўлиб ўтади.Шунингдек, турли махорат дарслари, семинарлар ва бошқа тадбирларда иштирок этиш, кофе ва чойлардан татиб кўриш ҳам мумкин бўлади.Фестивалда ўзини бариста сифатида синаб кўриш, латте-арт кўникмаларини эгаллаши ва профессионал чашка дегустациясида қаҳва таъмининг нозик сояларини фарқлашни ўрганишни хоҳловчилар учун ҳам қулайликлар яратилади.Фестиваль дастури турли тадбирларга бой. Унда лотереялар ва турли хилдаги кўнгилочар ўйинлар, ҳунармандлар ярмаркалари, фуд-кортлар ва ўйин майдончалари ҳам ташкил этилади. DJ ва стенд-ап чиқишлари ҳам бўлиб ўтади.Coffee&Tea LAB зонасида профессионал баристалар, чой усталари ва ишбилармонларнинг семинарлари ва маърузаларини ўтказиш режалаштирилган.\n© Sputnik / Руслан Кривобок / Фотобанкка ўтишVIII Выставка-ярмарка "Всемирный фестиваль чая и кофе"\nТошкентда биринчи марта "Қаҳва ва чой" фестивали бўлиб ўтади. Фестиваль дастуридан қатор тадбирлар ўрин олган.\nТОШКЕНТ, 12 май — Sputnik. 13-15-май кунлари пойтахтдаги “Мовий гумбазлар” хиёбонида биринчи “Қаҳва ва чой-2022” фестивали — Tashkent Coffee & Tea Festival 2022 бўлиб ўтади. Бу ҳақда Туризм ва маданий мерос вазирлиги матбуот хизмати хабар бермоқда.\nФестиваль мамлакатда кофе ва чой саноатини ривожлантириш учун шарт-шароит яратиш, шунингдек, чой ичиш миллий анъаналарини қайта тиклашга кўмаклашиш мақсадида ташкил этилмоқда.\nФестиваль иштирокчилари нималар кутмоқда?\nўзига хос ичимликлар ва ноёб чой ва кофе турларини татиб кўриш;\nсоҳадаги энг сўнгги янгиликларни ўрганиш;\nянги ҳамкорлар ва етказиб берувчиларни топиш;\nфранчайзинг сотиб олиш.\nФестивал доирасида бариста бўйича Uzbek Coffee Cup чемпионати, сут кўпикли расм чизиш санъати бўйича танлов, барменлар ўртасида миксология чемпионати бўлиб ўтади.\nШунингдек, турли махорат дарслари, семинарлар ва бошқа тадбирларда иштирок этиш, кофе ва чойлардан татиб кўриш ҳам мумкин бўлади.\nФестивалда ўзини бариста сифатида синаб кўриш, латте-арт кўникмаларини эгаллаши ва профессионал чашка дегустациясида қаҳва таъмининг нозик сояларини фарқлашни ўрганишни хоҳловчилар учун ҳам қулайликлар яратилади.\nФестиваль дастури турли тадбирларга бой. Унда лотереялар ва турли хилдаги кўнгилочар ўйинлар, ҳунармандлар ярмаркалари, фуд-кортлар ва ўйин майдончалари ҳам ташкил этилади. DJ ва стенд-ап чиқишлари ҳам бўлиб ўтади.\nCoffee&Tea LAB зонасида профессионал баристалар, чой усталари ва ишбилармонларнинг семинарлари ва маърузаларини ўтказиш режалаштирилган.


Петербургда депутатлар Путиннинг портретларидан воз кечишди\n31 октябр 2020, Тошкент вақти: 22:03\nСанкт-Петербург шаҳар Литейний тумани кенгаши депутатлари сайловдан сўнг ўтказилган биринчи йиғилишларида мажлислар залида айни пайтда тирик бўлган сиёсий раҳбарлар портретларини жойлаштиришдан бош тортишди.\nДепутатлар қарори бу ерда президент Владимир Путин портрети бўлмаслигини англатади.\nДепутатлар бир овоздан мажлислар залига “Озодлик, инсон ҳақлари ва эркинлари учун курашганлар ҳурмати учун” академик Андрей Сахаров портретини жойлаштиришга қарор қилдилар.\nЛитейний тумани кенгашидаги асосий ўринларни “Яблоко” партияси вакиллари эгаллаган. Мазкур йиғилишда Путин етакчилигидаги “Ягона Россия” партияси вакиллари иштирок этмади. Улар сайловда оз овоз олиб, кенгашдаги ҳукмронликни қўлдан бой берди.


Анна Германнинг махфий сири — manzur.uz\nmanzur.uz / 16.02.2020 396\nМосквалик Анна Герман ҳаёти ва ижодининг тадқиқотчиси Иван Ильичёвнинг аниқлашича, “Анна Германнинг онаси Ирма Мартенс, турмуш ўртоғи Збигнев Тухольскийлар фикрига кўра, машҳур хонанда ҳаётидаги энг катта армони туғилган юрти Урганчга вояга етгач умуман боролмагани, концерт қўяолмагани экан”.\nАммо шўроларнинг юритган демографик, мафкуравий сиёсати туфайли 1934 йилда кўплаб поляк ва немислар Украина, хусусан Чебриковдан Ўрта Осиёга кўчирилади. Шу тариқа тақдир ёзиғи туфайли Ирма Фарғона водийсига келиб мактабда ишлай бошлайди. Уларнинг бахтига, Ирманинг укаси Вильмар водийда ҳарбий хизмат қилгани сабаб бу ердан кўплаб дўстлар орттирганди. Шу боис, қолаверса меҳмондўст ўзбеклар полякларга ғамхўрлик қилиб туришганидан улар унчалик қийинчиликларга учрашмади.\nИрма водийда ўқитувчилик фаолиятини давом этдираркан, Чимёндаги нефт заводида ишлаётган Евгений Герман (1909 йил 25 мартда туғилган) билан танишади. Унинг асли келиб чиқиши Польшанинг Лодзь шаҳридан бўлиб, бу вақтда Чимёндаги заводнинг мусиқа ансамблида дирижёрлик қиларди. Немис, голланд, рус тилларини мукаммал биладиган Евгений баланд бўйли, мовий кўзли бўлиб, кўплаб китобларга эга кутубхона ташкил қилган, гитара, скрипка чалар, шеър ва қўшиқларни ҳам қойилмақом қилиб ижро қиларди. Евгений ҳурфикрли шахс бўлиб, шўро ҳукумати сиёсатига қарши фикрда эди. Шу туфайли ҳам уни таъқиб қилишгани учун Донбассдан қочиб, ўша вақтда чеккароқ туюлган Фарғонага келиб қолганди.\nИрма ва Евгенийларнинг водийдаги осойишта ҳаёти ҳам афсуски узоққа бормади. Кунлардан бирида Фарғоналик ўзбек қадрдонлари Евгенийни чекистлар суриштира бошлашганини айтиб қолади. Бу гал ҳам таъқиблар ва тақдир йўллари уларни янада чеккароқ туюлган Урганчга боришга мажбур қилади. Ёш оила соҳибларининг айнан Хоразмни танлашгани бежиз эмасди. Негаки Ирманинг укаси Вильмар Фарғонадан Урганчга келиб зоотехник бўлиб ишлаётганди. Қолаверса, бу пайтда Хоразмда меннонитларнинг ўзига хос Европача шаҳарчаси борлиги уларни Урганчга боришга ундади. Хуллас, улар вақтни бекор ўтказмай Чоржўйга, у ердан кемада Урганчга етиб келишади. Бироқ Вильмар Оқмачитдаги меннонитлар билан яқин алоқа ўрнатган бўлса-да, опаси ва куёвининг Урганчда яшашини маъқул кўради.\nЮсуф Ҳасанов ўғли Абдуллага айнан шу ҳудуддаги поляк ва руслар келиб уларнинг суратхонасида расмга тушиб кетгани, мулоқотда бўлиб туришганини айтган экан.(Балки ҳозирда сақланиб қолган Анна Германнинг болалиги, Ирма ва Евгений Германлар тасвирланган суратларни ҳам Худойберган Девонов ва Юсуф Ҳасановлар олишгандир.Зеро, ўша вақтда Урганчда суратхоналар саноқли бўлиб, улар ичида Девонов устахонаси энг машҳури бўлган).Юсуф Ҳасановнинг ўғлига айтиши бўйича, суратхона ёнида “Звезда” дея номланган сартарошхона ҳам бўлган. Суратга тушиш учун келган поляк ва руслар ўзларига жило бериб, соч-соқолларини олдиришгандан сўнггина суратга тушишган.Демакки, сартарошхона мижозлари орасида Евгений Герман, Вильмар Мартенс ва бошқа поляк, немис, руслар ҳам бўлишгани аниқ.\nИрма Урганчдаги Крупская номли мактабда немис тили ўқитувчиси бўлиб ишлайди. Евгений эса севган касби мусиқачиликни ташлаб Урганч нон заводида ҳисобчи бўлиб фаолиятини бошлайди.Урганчнинг Кўнақаъла қисмида яшовчи Германлар уйига вилоят театри яқин бўлиб, кечки пайтлари очиқ саҳнада намойиш этиладиган пьеса, концертлардаги овоз улар хонадонига баралла эшитилиб турарди.Шунингдек Ирма ва Евгений дам олиш кунлари ўша вақтда Акмал Икромов номи билан аталган ( ҳозирги Огаҳий номидаги мусиқали драма) театрига боришар, ўзлари учун қизиқарли туюлган ўзбекча спектакл, концертлардан завқ олиб қайтишарди.Шу билан бирга ўзбеклар билан қилинган мулоқотлар боис ўзбекчани ҳам ўргана бошлашганди.\nТадқиқотчи Жасур Жуманиёзовнинг изланишларига кўра, “ меннонитлар ўз маъмурий бошқарувига эга бўлганлар. Кейинчалик Оқмачитлик немислар дея айтиб келинган халқга Класс Эпп бошчилик қилган. Класс Эп (1838 йил 21 сентябрда Пруссиянинг Фурстервердер шаҳрида туғилган бўлиб, 1913 йил 19 январда Оқмачитда вафот этган) Оқмачитга асос солган.У ўзларининг диний маросимларини ўтказишлари учун қишлоқда черков қурдирган.Черков жуда баланд, оқ рангга бўялган бўлиб, бир вақтнинг ўзида 25 меннонит оиласига хизмат қилган.Маҳаллий аҳоли черковни Оқмачит дея аташган ва бу атама вақт ўтиб меннонитларнинг қишлоғ номига айланган. Бундан ташқари Класс Эпп бошчилигида Оқмачитда мактаб, касалхона, черков ва бошқа маъмурий, тураржойлар ҳам барпо этилган” (“Хоразм ёшлари” газетаси, 2009 йил 19 июн).\nМеннонитлар ҳақида 20 аср бошларидаги Хоразмга оид адабиётларда кўплаб маълумотлар мавжуд. В.Гиршфельд, М.Н.Галкинларнинг ёзишига кўра, “немислар Саратов губерниясида яшаган бўлиб, улар 36 хонадондан иборат 142 кишини ташкил қилишган” (“Военно-статистическое описание Хивинского оазиса”, Т, 1912 г).Н.С.Ликошин эса “ немислар 24 ҳовлидан иборат, уйчалари тиғиз қурилган бўлиб, кичик тор кўчаларда жойлашган. Бу аҳолининг турмуши ташқаридан қараганда, кўпроқ аллақандай кичкина немис шаҳарчаси чеккасини эслатарди” ( “ О современном состоянии Хорезмского ханства” .ЦГА РУз, ф 2, оп 1,д314, л 48) дея таърифлаган ўз асарида.\nВ.Гиршфеълд ва М.Галкинларнинг маълумотига кўра, “ немислар дурадгорлик ҳунари билан машғул бўлиб, Хива ва Петро-Александровскни ўз хизмат ва маҳсулотлари билан таъминлаганлар.Уларда темирчилик устахоналари ва мўри тозалаш ишлари ривож топган”.Н.Ликошин бўлса, немис уста ҳунармандларининг ишларини қимматроқ дея ўз фикрини билдириб ўтган.\nҚишлоқдаги боғлар олма, анор, беҳи, ўрик каби мевали, чеккароқда бўлса терак, тол, гужум, эман каби манзарали дарахтлар билан янада чирой очган.Немислар қурилиш ашёлари сифатида ана шу эман, гужум, терак ва толларни ишлатишган.\nУлар чорвачилик ва деҳқончилик, ҳунармандчилик, боғдорчилик билан машғул бўлибгина қолмай болаларини ўзлари ташкил этган немис мактабларида ўқитишган.Мактаб тагида ертўла бўлган.Ертўлада эса қишга ўтин, ёқилғи сақлаб қўйилган.Парталар бўлса ёғочдан ишланган бўлиб, ҳар бири 6 нафар ўқувчи учун мўлжалланган.Шунингдек, мактабда кутубхона ҳам мавжуд бўлган.\nИрма Мартенснинг “Хотиралари”да ёзилишича, Урганчлик ўқувчилари немис тили ўқитувчисининг қизини овунтириш ниятида улар оиласига бориб туришарди.Ирма ўз ёдномасида ўқувчиларининг ўзбек тилида “Апа,апа, сизнинг қизингиз чиройлик” дея берган самимий сўзларини келтириб ўтган.\n“Ҳаётимиз Урганчда сокин кечар,Хоразмдаги ўқитувчилик фаолиятимда тажрибам ортиб борарди. Афсуски, 1937 йилнинг ёзи иссиқ келиб Анна касалланиб қолди.Кўз ўнгимда қизалоғим сўлиб бораётгандек эди.Уни даволатиш учун Тошкентга олиб боришга мажбур бўлдик. Эски шаҳардаги ўзбек хонадонидан ижарага уй олдик.Хонадон эгаси Аннани кўрибоқ “бу паратиф, тезроқ докторга кўрсатиш керак,”деди ва тезда кўчага отланиб керакли дорини топиб келди.Докторга кўринганимиз заҳоти у ҳам юқоридаги ташхисни қўйди ва даволашга киришди”, дейилади.\nИрма Мартенс ва Евгений Герман, 1937 йил Урганч\nСуратда:Анна ва ойиси Ирма, 1937 йил,Урганч. Суратда: Анна Герман, 1936йил Урганч.\nСуратда :Евгений Герман, Ирма Мартенс, Анна ва бувиси Анна Мартенс, 1936 йил Урганч.\nАннанинг тоғаси Вильмар Мартенс ва дадаси Евгений Герман, 1937 йил Урганч\nАчинарлиси бу қатағон тўлқини Ўзбекистондаги нафақат маҳаллий халқни, балки бу юртни иккинчи ватани деб билган кўплаб бошқа халқ намоёндаларини ҳам ўз домига тортиб кетди. Улар ичида кўплаб поляк ва немислар ҳам бор эди.Улар орасида қуйидаги кишилар ҳам борлиги архив ҳужжатларида қайд этилган:\nОтишга ҳукм қилинганлар\n10 ЙИЛ МТЛГА СУРГУН ҚИЛИНГАНЛАР:\n10 ЙИЛГА ҚАМОҚ ЖАЗОСИГА ҲУКМ ҚИЛИНГАНЛАР:\nСтепанов Герман Петрович-1894 йили Ригада туғилган, миллати немис,\nАнна Германи ҳаёти ва ижодининг тадқиқотчиси Иван Ильичев ушбу хонадон тақдирининг солномасини ўрганиб, шўро даврида Тошкент ва Москвадаги ҳуқуқни ҳимоя қилиш ташкилотларига мурожаат қилган. Афсуски, ўша даврда ҳужжатларга “мутлақо махфий” тамғаси урилгани учун Евгений Герман ҳаёти сир бўлиб қолаверганди.\n“Худойим, Евгенийни қамаб қўйишди. Қора булутлар устимизга ёғилди. Нафас олиш қийинлашди. Евгений ва Вильмарни суриштириб прокурор ёнига кирдим.\n-Сенинг эринг “халқ душмани”, улар 10йилга қамалади,-деди прокурор.\n-Нега, нима учун, унинг қандай айби бор? Мен уни кўрсам бўладими?-сўрадим.\nШу тариқа Ирманинг оҳу-зори ҳеч қандай натижа бермади.Орадан вақт ўтиб, Хоразм ва Ўзбекистоннинг бошқа жойларидаги қамоқ ва меҳнат тузатув лагерлардан қайтган одамлардан суриштирганда ҳам аниқ бир маълумот топишолмади.Фақат қамоқдан қайтган бир ўзбек кишиси Евгений билан бирга қамоқда ушлаб турилгани, унинг ғоят қийналганини айтиб берди. Бу пайтда “қамоққа олинганлар Сибирга юборилганмиш” деган миш-мишлар тарқалганди. Шу боис Ирма эрини излаб унга бўлган садоқати боис, болаларини Тошкентда онасига ташлаганича Новосибирскгача борди. Бир муддат ўша ердаги мактабда ҳам ишлади.Маҳаллий халқдан, сургундагиларнинг меҳнат тузатув лагери, қамоқхоналардан Евгенийни суриштирди.Афсуски изланишлар ҳеч бир самара бермади.Ана шундай қайғу-ғамга берилиб юрган кунлардан бирида Тошкентдан яна ташвишли телеграмма келди: “Фридрих оғир бетоб”.Бу хабар Ирмани шошилинч Тошкентга боришга мажбур қилди.\nАфсуски, ўғли Фридрих касалликдан вафот этди. Анна ҳам оғир бетоб. 1940 йилдаги аянчли, фожиали ҳолат Ирмага қаттиқ таъсир қилди. Аммо у ўзини тутиб олди. Уларнинг ижарадаги уйига қўшни ўзбек эшакга қўшилган аравасини олиб келдию, Фридрихни дафн этиш учун қабристонга кетди. Қайғу ва ғам Ирмани янада эзиб қўйди. Бунинг устига Аннани шифохонада ётиришга мажбур бўлишди. Шукрки, ўзбек врачлари тезда маҳоратини ишга солиб қизалоқни оёққа турғазишди. Энди уни соғлом қилиб вояга етказиш учун маоши кўпроқ иш топиш керак эди. Қувонарлиси шундай иш топилди-Ирма Мартенсни Тошкент Давлат Педагогика институти кечки факультетига немис тили ўқитувчиси сифатида таклиф қилишди. Кўп ўтмай Ўрта Осиё Давлат Университети(ҳозирги Миллий Университет)да ҳам немис тилидан талабаларга сабоқ бера бошлади.\n«Мен аспирантурага кириш учун тайёрлана бошладим. Инглиз тилини мукаммал ўрганишга киришдим.Шукрки, биз-ойим ва Анна учаламиз ўзимизни хотиржам ҳис қилардик. Чунки биз ижарага олган уй эгалари бўлмиш ўзбеклар жуда меҳмондўст, дўстона муомала қилишар, доимо жилмайиб турувчи кишилар эди”.\nАфсуски, кўп ўтмай бундай сокинлик узоққа бормади.2-жаҳон уруши бошланди. Бунинг устига уруш сабаб яна қатағон бошқача тўлқинда давом қилди. Ирманинг талабаларидан Владислав Краузе уни қамоққа олиниш хавфидан огоҳ қилди. Унинг айтгани келиб 1942 йилнинг январь ойи охирида кутилмаганда эшик ногаҳон тақиллади. Бемаҳал келган ИИХК ходимлари “пропискасиз яшаяпсанлар” деган баҳонада уларни темир йўл вокзалига олиб кетишди. Бу ердан уларни Бухоронинг Ромитан туманига олиб боришди. Кўп ўтмай улар Қозоғистоннинг Жамбул шаҳрига юборилди.\nБу орада Анна вояга ета бошлади. У ўзбекча ва қозоқчага тушунар, рус тилида бемалол гапирарди.\n“…УРГАНЧГА БОРА ОЛМАДИМ”\nАлександр Жигарёвнинг фақат шеърлари ва мақолаларини ўқибгина қолмай, тез-тез телевиденияга ташриф буюриб тургани учун яқиндан танирдим.У ҳам менингХоразмдан эканлигимни яхши биларди.Бирга студияга борсак у ерда машҳур хонанда Анна Герман томоғини боғлаган ҳолда ўтирарди.\n-Мана врач Оллаёров ҳам келди-у Сизни тезда даволаш иложини топади,-деди эшикдан кирганимизданоқ Жигарёв.\n1982 йил 23 август. Анна Герман вафот этган кун.Мен бу машъум хабарни эшитганимданоқ Жигарёвнинг уйига таъзия билдириш учун телефон қилдим.Бироқ уни топаолмадим.Орадан вақт ўтиб уни Останкинодаги тадбирда учратдим ва таъзия билдирдим.Жигарёв афсус билан ёзаётган китобини Анна тириклигида нашр қилдиришга улгуролмаганидан, Урганчга бораолмаётганидан ўкинди.\n1988 йили Москвадаги “Искусство” нашриёти Александр Жигарёвнинг “Анна Герман” номли китобини чоп қилди.Афсус китоб нашр этилиш арафасида Жигарёв ҳам вафот этди.Китобни унинг қўлидан эмас, китоб дўконидан сотиб олдим. Бу китоб ҳозирда менинг шахсий кутубхонамда сақланмоқда.Ҳар гал китобни қўлга олганимда, ёки ОАВда машҳур хонанда ҳақида бирон нарса ўқисам, Анна Герман билан “Мелодия” студиясида ва Марказий телевиденияда учрашиб суҳбатлашганларим, Жигарёвнинг “Урганчга бораолмадим”деган сўзлари ёдимга тушади.\nАННА “РАҲМАТ” ДЕГАНДИ\nХуллас, талабаликдек олтин давр шу зайлда ўтиб кетди. 1972 йили мен гуруҳдош ўртоқларим ва қадрдон бўлиб қолган Новосибирскга бордим.Гуруҳдошлар билан дийдорлашгач концертга тушмоқчи бўлдик.Суриштирсак ўша пайтда Анна Германнинг концерти бўлаётган экан.Анна Герман номи, унинг Хоразмда туғилгани бу пайтга келиб матбуот, ТВ орқали кенг оммага маълум бўлиб қолганди.Шу сабаб мен машҳур хонандага туҳфа қилиш учун гул олдим ва 14 киши бўлиб концертга тушдик. Концерт ўта завқли ҳолатда ўтди. Мен ҳам гулни туҳфа қилиш учун саҳнага чиқдим.Аннага яқинлашганимда ҳаяжонланганимдан дастрўмолим саҳнага тушиб кетди. Эгилиб дастрўмолимни оларканман “чатоқ иш бўлди-да” дея ўзбекча сўзлаганимни билмай қолибман.Хуллас, Аннага гулни берарканман у негадир менга ҳайратланиб қарадида микрофонни узоқроқ тутиб “Сиз ўзбекмисиз?”,-дея сўради астагина. Мен “ҳа, ўзбекман, Новосибирскда ўқиганман, Сиз туғилган Хоразмданман”, дедим баралла. Шунда Аннанинг юзларида қувонч аломатлари пайдо бўлди ва микрофонни қўлига олиб, “Бу киши (у аста меним исми шарифимни сўрадида)бу киши ўртоқ Азад Ҳусаинов бўлади. У мен туғилиб ўсган Ўзбекистондан келибди концертимга, мен бундан ғоят хурсандман,”, дея миннатдорчилик билдирди.\nKalit so`zlar: Анна Герман, Умид Бекмуҳаммад, Хоразм


17 август, 2019, 16:39 929\nБугун ва эртага Ўзбекистон Суперлигасининг 17-тур беллашувлари бўлиб ўтади.\nУшбу турда бир қатор қизиқарли баҳслар бўлиб ўтиши кутилмоқда. "Насаф"нинг Тошкентга мехмон бўлиши, Намангандаги дерби ва яба бир қатор мухлислар диққатини ўзига жам қиладиган тур ўйинларида жамоаларнинг имкониятлари қандай эканлигига бахо бериб ўтамиз.\n"Қўқон-1912" - "Сурхон".\nАслида таркиби ва тактик ўйини ауцайдерларга ҳос бўлмаган, аммо ғалаба қозонишда қийинчикга дуч келаётган "Қўқон-1912" ўз уйида "Сурхон"га муносиб қаршилик кўрсата олса керак. Сабаби, очко сув ва ҳаводек зарур. Лекин "Сурхон" клубининг сўнгги ўйинлари, айниқса "Локо"га қарши очко олгани ва кубокдан ҳам мосуво эта олгани ушбу учрашувнинг жиддийлигини билдириб туради.\nАГМК - "Пахтакор".\nАГМК клуби ажойиб таркиб билан шаклланган. Ҳатто, Навбаҳор уйидан ғалаба билан қайтди. Аммо бу сафар мусобақа пешқадами бўлиб турган "Пахтакор"ни қабул қилади. Бу ўйинда олмалиқликлар ҳеч ким тўхтата олмаётган "Пахтакор"дан, балки очко олишар. Бу қизиқ. Кўрамиз.\n"Локомотив" - "Насаф".\nУшбу баҳсда Тошкентликлар фаворит ҳисобланишади. Аммо, "Насаф" ўтган турда "Бунёдкор"ни ҳам мағлуб эта олди ва чиройли ўйин намойиш этмоқда. Бабаян бошчилигидаги "Локомотив" эса аксинча, ишлари юришмаяпти. Ўзига ярашмайдиган натижалар, кетма-кет очко йўқотишлар, кубокни тарк этиш.\nБосим остида қолган "темирйўлчилар"га ғалаба керак. Бу вазиятдан Қарши жамоаси унумли фойдаланиб қолиши мумкин.\n"Бухоро" - "Сўғдиёна".\nСўнгги бор, биринчи давранинг охирги турида ғалаба маззасини таътиб кўрган "Бухоро" клуби ўз уйида Бақоев жамоасини қабул қилади. Бу баҳсда бухороликлардан шиддат кутилади. Бу клуб "хавфли зона"да бормоқда. Лекин "Сўғдиёна" ақлли футбол ўйнаётганини ҳамма кўриб турипти.\n"Бунёдкор" - "Металлург".\nЎзбекистон термасининг бир қатор собиқ футболчилари ўзаро тўқнаш келадиган баҳсда, "Бунёдкор" "Металлург"ни қабул қилади. Терма жамоа собиқ устози Вадим Абрамов бошчилигидаги "қалдирғочлар"нинг имконияти юқори бахоланмоқда. Аммо, бекободликлар ҳам ёмон ўйин кўрсатишмаяпти. Натижа қандай кўринишидан қатъий назар, беллашув хужумкор ва чиройли ўйин билан ўтиши кутилмоқда.\n"Андижон" - "Навбаҳор".\nЎзига ҳос водий дербиси. Бу жамоаларнинг таркиби, тактикаси, натижалари турли ҳил бўлишига қарамай, ўзаро беллашувда доим барчаси унутилиб, ўйинга бор эътибор жиддий тарзда қаратилади.\nҲудди "Навбаҳор" кучлидек ва ғалабага осонлик билан эришадигандек. Аслида, бу баҳсда ким ғолиб бўлишини таҳмин қилиш қийин. Асосийси учрашув шиддатли тарзда кечиш фоизи кўпроқ.\n"Қизилқум" - "Динамо".\nБу учрашувда мезбонларнинг имконияти юқори бўлса керак. Биринчи даврани яхши ўтказа олган самарқандликлар иккинчи даврада сустлашгандек туюлмоқда. Умуман олганда, Олдиндан бир нарса дейиш қийин. Зеро, зарафшонликлар иккинчи даврада яхши иштирок этиш учун жиддий бел боғлаганлар.\nДаврон Файзиев шогирдлари ўтган турда "Қўқон-1912"га мағлуб бўлишди. Бу жамоага қандай таъсир ўтказганини эртаниг баҳсда билиб оламиз.\nAgar bugun yutmasa navbaxorga fakyo otta qol\nБухоро-Суғдиёна 60-40/ дейилса тўғри буларди.Хар холда ўйин Бухорода буляпти.\nНасафга ютказса ИСТИФО БАБАЯНГА!\nЛокони таркиб жихатдан 60 га 40\nУйин жихатдан Насаф 60га 40\nМурабийларни такосласак 100 га 0\nОчигини айтсак Насаф ютади!\nЛОКОНИ ХАМ ХУРМАТ КИЛАМИЗ.\nКукон-1912 ва сурхон хисоб хозирча\nPaxtakordan bowqa hammasiga omad cunki paxtakorga omad wartmas sudyalar omaddan ustun\nKuchli oʻynasa yoqmottimi pahtakor sudyalarga tupurgan kamandang avval 2ta oʻyinda 10ta goʻl ursinchi keyin gapir pahtakor No1\nНасаф эътиборини купрок чемпионатов 2-уринни олишга каратгани маъкулрокми... Насафга омад!!!


Сайёрамизнинг яшаш учун энг яхши шаҳри маълум қилинди\n09:36 / 16.08.2017\nАвстралиянинг Мельбурн шаҳри қаторасига 7-маротаба дунёнинг яшаш учун энг яхши шаҳарлари рўйхатига бошчилик қилмоқда. Бу ҳақда Economist Intelligence Unit томондан тузиладиган ҳар йиллик рейтингга иқтибос қелтирган ҳолда CNN телеканали хабар бермоқда. Ушбу шаҳар мумкин бўлган 100 баллдан 97,5 балл тўплаган.\nТадқиқотчилар ҳаммаси бўлиб 140 та шаҳарни ўрганиб чиқишган. Улар бу шаҳарларда яшашнинг қулайлигини бир қатор кўрсаткичлар: хавфсизлик, соғлиқни сақлаш, маданият, атроф-муҳитни ҳимоя қилиш, таълим ва инфратузилма бўйича баҳолашган.\nЖорий йилдаги рейтингнинг 2-поғонасини Австриянинг Вена шаҳри (97,4 балл), 3-поғонани эса Канаданинг Ванкувер шаҳри (97,3 балл) эгаллаган. Таъкидлаш жоизки, бу шаҳарлар ўтган йил ҳам шундай ўринларни эгаллашганди.\nШунингдек, етакчи ўнталикдан Канада ва Австралиянинг яна иккитадан шаҳри – мос равишда, Торонто ва Калгари ҳамда Аделаида и Петра, Окленд (Янги Зеландия), Хельсинки (Финляндия) ва Гамбург (Германия) ўрин олган.\nМельбурн энг яхши шаҳар\nАвстралиялик шахс кенгуруни ўлдиргани учун қамалиши мумкин\nАвстралияда кучли шамол вақтида самолётлар қўндирилиши видеога олинди\nМельбурн яқинидаги кичик самолёт ҳалокатида неча киши қурбон бўлгани маълум бўлди\nМельбурн яқинида кичик самолёт савдо марказига келиб урилди


23:52 / 17.08.2016 10697\nТадбирда икки мамлакатнинг давлат ҳокимияти ва бошқаруви органлари раҳбарлари, масъул ходимлари, ахборот технологиялари ва телекоммуникациялар, савдо, сармоя, иқтисодиёт, архив, интеллектуал мулк, таълим, суд-ҳуқуқ каби соҳаларга ихтисослашган вазирлик ва идоралари, компания ва концернлари, илмий тадқиқот марказлари вакиллари, етакчи экспертлар иштирок этди.\nЎзбекистон Республикаси Бош вазирининг биринчи ўринбосари, молия вазири Рустам Азимов, ташқи иқтисодий алоқалар, инвестициялар ва савдо вазири Элёр Ғаниев, Ўзбекистон Республикаси Президенти ҳузуридаги Давлат бошқаруви академияси ректори Маннон Алиев, Корея Республикаси давлат бошқаруви ва ички ишлар вазири Хон Юн Сук, Корея Республикасининг мамлакатимиздаги Фавқулодда ва мухтор элчиси Квон Ён У ва бошқалар Ўзбекистон билан Жанубий Корея ўртасидаги ҳамкорлик икки давлат раҳбарларининг учрашувларида эришилган келишувлар асосида ҳар томонлама ривожланиб бораётганини алоҳида таъкидлади.\nЎзбекистон Республикаси ва Корея Республикаси муносабатлари стратегик шериклик даражасига кўтарилган. Ўзаро манфаатли алоқалар барча соҳаларни қамраб олган. Хусусан, турли жабҳаларга юқори технологияларни жорий этиш борасида фаол ҳамкорлик қилинмоқда. Жанубий Корея мутахассислари ва ишбилармонлари иштирокида мамлакатимиз иқтисодиётининг турли тармоқлари, давлат бошқаруви тизимига замонавий технология ва ноу-хаулар жорий этилиб, кўплаб истиқболли лойиҳалар амалга оширилмоқда.\nМамлакатимизда ахборот технологиялари ва телекоммуникациялар соҳасини ривожлантириш, “Электрон ҳукумат” тизимини кенг жорий этишда Жанубий Корея билан ҳамкорлик қилинаётгани бежиз эмас. Зеро, Корея Республикаси ахборот-коммуникация технологиялари соҳасида дунёда етакчи мамлакатлардан ҳисобланади. Жанубий Кореянинг ялпи ички маҳсулотида ахборот-коммуникация технологияларининг улуши 11,8 фоиздан зиёдни ташкил этади.\nПрезидентимиз Ислом Каримов раҳнамолигида мамлакатимизда мазкур соҳа ривожига алоҳида эътибор қаратилмоқда. Ўзбекистон Республикасининг “Электрон ҳукумат тўғрисида”ги қонунига мувофиқ бунга ҳуқуқий асос яратилди. 2013-2020 йилларда Ўзбекистон Республикасининг Миллий ахборот-коммуникация тизимини ривожлантириш комплекс дастури асосида изчил ишлар амалга оширилмоқда. Барча соҳаларга ахборот-коммуникация технологиялари изчил жорий қилинмоқда. Ахборот ресурслари, тизимлари ва тармоқларининг яратилиши жадаллашиб, аҳоли ва тадбиркорлик субъектларига кўрсатилаётган интерактив давлат хизматлари сони ва сифати ошмоқда.\nБу жараёнларнинг барчасини ўзида жамлаган “Электрон ҳукумат” тизими давлат ва жамият ўртасидаги алоқаларнинг муҳим воситасига айланаётир. Ягона интерактив давлат хизматлари портали орқали юридик ва жисмоний шахсларга кўрcатилаётган хизматлар салмоғи ошиб бормоқда. Бу жараёнда коммуникация тармоқлари техник ва технологик қайта жиҳозланиб, интерактив хизмат кўрсатиш сифати сезиларли даражада яхшиланмоқда.\nЎзбекистон Республикаси Ахборот технологиялари ва коммуникацияларини ривожлантириш вазирлиги билан Корея Республикаси Фан, ахборот-коммуникация технологиялари ва келажакни режалаштириш вазирлиги ўртасида самарали ҳамкорлик йўлга қўйилган. Ўзбекистон Республикаси Ахборот технологиялари ва коммуникацияларини ривожлантириш вазирлиги ҳузурида “Электрон ҳукумат” тизимини ривожлантириш маркази ташкил этилган. Мазкур марказ ахборотлаштириш миллий тизими шаклланишида муҳим ўрин тутмоқда. Жанубий кореялик мутахассислар юртимизда “Электрон ҳукумат” тизимини ривожлантириш, кадрлар тайёрлаш ва малакасини оширишга кўмаклашмоқда. Соҳада ўзаро тажриба алмашиш йўлга қўйилгани ўз самараларини бермоқда.\nЎзбекистон Республикаси Президенти ҳузуридаги Давлат бошқаруви академиясида таълим халқаро стандартларга мувофиқ, замонавий ахборот-коммуникация ва инновация технологиялари асосида олиб борилмоқда. Академия кўплаб давлатлар қатори Жанубий Кореянинг илмий-тадқиқот ва таълим муассасалари билан яқин ҳамкорлик қилмоқда.\nТошкент шаҳрида фаол ва самарали иш юритаётган Жанубий Кореянинг Инха университети филиалида талабалар дастурий таъминот маҳсулотлари ишлаб чиқариш, ахборот тизимлари ва компьютер тармоқларини бошқариш бўйича халқаро стандартлар даражасида таълим олмоқда. Тошкент ахборот технологиялари университети ҳузурида “Электрон ҳукумат” ўқув маркази, Ўзбекистон – Жанубий Корея ахборот технологиялари маркази фаолият кўрсатмоқда. 2012 йилнинг октябридан ахборотлаштириш соҳасида Ўзбекистон – Жанубий Корея кенгаши фаолият юритмоқда.\nФорумда меҳмонларга мамлакатимизда “Электрон ҳукумат”ни жорий этиш ва давлат бошқаруви тизимини янада такомиллаштириш, АКТ соҳасини ривожлантириш, бу йўналишда халқаро ҳамкорликни мустаҳкамлаш борасида амалга оширилаётган ишлар ҳақида маълумот берилди. Жанубий кореялик мутахассислар Ўзбекистонда давлат ва жамият ҳаётида замонавий ахборот-коммуникация технологияларидан фойдаланиш, технологиялар ва инфратузилмаларни ривожлантириш, соҳада кадрлар тайёрлаш ва мутахассислар малакасини ошириш борасида олиб борилаётган ишларни юксак баҳолади.\n– Ўзбекистон билан Жанубий Корея ўртасидаги стратегик шериклик тобора мустаҳкамланиб бораётгани бизни ғоят қувонтиради, – деди Хон Юн Сук. – Олий даражадаги учрашувлар мамлакатларимиз ўртасидаги ҳамкорликнинг изчил ривожланишида муҳим омил бўлмоқда. Ташрифимиз доирасида “Навоий” интермодал логистика марказида бўлиб, Ўзбекистоннинг иқтисодиёти барқарор ривожланаётганига гувоҳ бўлдик. Мазкур форум давлат бошқаруви соҳасида икки томонлама ҳамкорлик истиқболларини муҳокама қилиш ва уни янада ривожлантириш, соҳанинг турли йўналишлари бўйича фикр ва тажриба алмашиш, ноу-хауларни жорий этиш, мамлакатларимиз иқтисодий қудратини янада оширишга хизмат қилади. Фурсатдан фойдаланиб, Ўзбекистон халқини яқинлашиб келаётган мамлакатингиз давлат мустақиллигининг 25 йиллик байрами билан самимий муборакбод этаман.\nФорумда мамлакатимизда давлат бошқаруви соҳасида кадрлар тайёрлаш ва уларнинг малакасини оширишга алоҳида эътибор қаратилаётгани, бу борада Жанубий Кореянинг илғор тажрибасидан фойдаланилаётгани қайд этилди.\nТадбир иштирокчилари давлат бошқаруви соҳасини янада ривожлантириш, “Электрон ҳукумат” тизимини такомиллаштириш, электрон ҳужжат ва ахборот алмашиш, архив ҳужжатларини сақлаш, рақамлаштиришга оид масалалар юзасидан фикр алмашди.\nЎзаро ҳамкорликни янада кенгайтириш, давлат бошқаруви тизимини такомиллаштириш, соҳага замонавий ахборот-коммуникация технологияларини кенг жорий этиш, кадрлар тайёрлаш ва мутахассислар малакасини ошириш масалалари муҳокама қилинди.\n“Ўзархив” агентлиги билан Корея Республикаси Миллий архиви ўртасида ҳамкорлик бўйича ўзаро англашув меморандуми имзоланди.\nКорея Республикаси давлат бошқаруви ва ички ишлар вазири Хон Юн Сукка Ўзбекистон Республикаси Президенти ҳузуридаги Давлат бошқаруви академиясининг Фахрий доктори унвони топширилди.\nКорея Республикаси делегацияси мамлакатимизнинг қатор вазирлик ва идораларида ҳам музокаралар ўтказди.\nШавкат Мирзиёев Ўзбекистонда АЭС қурилишига доир келишувни тасдиқлади\nПутин ташрифи доирасида "Ректорлар форуми" ўтказилади


Сайлов шу йил кузда бўлади\nАйрим мухолифат етакчилари сайловнинг шу йил ичи ўтказилишини Қурманбек Бакиев ҳозирлаган навбатдаги сарой ўйини дея баҳоламоқдалар.\nҚирғизистон Конституциявий судининг 19 март куни чиқарган қарори мамлакат сиёсий доираларида “Президентлик сайлови 2009 йилда ўтиши керакми ёки 2010 йилдами?” деган баҳсга нуқта қўйди.\n- 2009 йилнинг 25 октябригача президентлик сайлови ўтказилган бўлиши шарт. Сайлов кунини белгилаш эса парламентнинг ваколатига киради.\nБу қарор 2003 йилдаги Конституция асосида қабул қилинди. Чунки президент айни мана шу Конституция талаблари асосида ва аввалги президентнинг президентлик ваколати якунланмай туриб сайланган, деди Светлана Сидиқова.\nКонституциявий суднинг Қирғизистонда президентлик сайлови муддатини белгилаш масаласини кўриб чиқишига Қирғизистон парламенти депутати, мухолифатдаги Социал-демократлар партияси аъзоси Асилбек Жээнбековнинг мазкур судга шу йил феврал ойида юборган талабномаси асос бўлди.\nМазкур талабномада Асилбек Жээнбеков Бакиев президентлик муддатини 2007 йилда қабул қилинган Конституция асосида эмас, 2003 йилдаги бош қонун асосида ҳисоблаш керак, деган фикрни асослашга ҳаракат қилган.\n- У киши, яъни Бакиев 2005 йилнинг 10 июлида президент қатори ўз фаолиятини бошлаган. У беш йил президентлик қилиши лозим.\nАгар Бакиевнинг 2003 йилдаги Конституция асосида сайланганини ҳисобга олсак, унинг ваколати шу йил октябрида якунланиши керак.\nДемак, сайлов 2010 йилда эмас, шу йили ўтказилиши лозим, деган эди Асилбек Жээнбеков ўз талабномасини асослар экан.\nҚирғизистон парламенти яқин кунларда президентлик сайловини қайси куни ўтказиш масаласини муҳокама қила бошлайди.\nМамлакат қонунчилигига кўра, янги президент аввалги президентнинг ваколатлари якунланишига тўрт ой қолгунича сайланиши лозим.\nШундан келиб чиққан ҳолда, қирғизистонлик кузатувчилар президентлик сайлови жорий йилнинг июл ойи охири ва август ойлари бошларида ўтказилишини тахмин қилмоқдалар.\nҚирғизистон мухолифати лидерларидан бири Ўмурбек Текебаев бу сайловда амалдаги президент Қурмaнбек Бакиев иштирок этмайди, деган нуқтаи назарни билдиради:\n- Бакиев сайловда қатнашмайди, лекин ўз ворисини президент қилади, деб ўйлайман. Чунки Бакиевнинг соғлиғи ва айни пайтдаги сиёсий вазият унинг сайловдаги иштирокини йўққа чиқаради.\nБакиевнинг ворислари ҳокимият учун курашни бир ярим йил аввал бошлаганлар. Конституциявий суднинг бугунги қарорини эса ана шу сарой ўйинларининг давоми сифатида қабул қилиш лозим, деди Ўмурбек Текебаев.\nБироқ Қирғизистон президенти Қурмaнбек Бакиев феврал ойида ўтган матбуот анжуманларидан бирида навбатдаги сайловда иштирок этишини билдирганди:\n- Конституция бўйича иккинчи муддатга сайланишга ҳаққим бор ва мен бу ҳуқуқимдан фойдаланишим керак, деб ўйлайман, деган эди Қурмaнбек Бакиев.